Idazlea ltzultzaileen lantegian - Narrazio bat - EIZIE\nPodróż Z Ojcem - Aitarekin bidaian (polonieraz)\nMy Journey with Dad – Aitarekin bidaian (ingelesez)\nAuf der Reise mit Vater – Aitarekin bidaian (alemanez)\nEl viatge del pare – Aitarekin bidaian (katalanez)\nEl viaje de mi padre – Aitarekin bidaian (gaztelaniaz)\nSenez 42 (2011, ale berezia) »\nLe théâtre est art de l’instant. Donc de la mort. Il surgit le temps d’une représentation, pour s’évanouir aussitôt. Tout texte écrit s’inscrit au contraire dans la durée. Il parie sur l’éternité: scripta manent.\nEuropa Jauregia, Gasteiz, 2011ko iraila.\nMahai baten bueltan bildu gara zazpi itzultzaile, antzerki zuzendari bat eta idazle bat (tira, sinplifikatuta, badakigu ezinezkoa dela inor hitz bakar batez sailkatzea). Mahai gainean, antzerki-testu bat: Aitarekin bidaian; aurrean, hiru lanegun, itzulpena egin ahala sortutako zalantzak argitu, arazoei konponbidea aurkitu, eta behin betiko bertsio bat taxutu arte orraztu, txukundu, eta distira emateko.\nAurten, estreinako aldiz, antzerki-testu bat izan dugu langai Idazlea itzultzaileen lantegian izeneko mintegian. Eta, gainera, Euskal Herriko antzoki ugaritan, eta kanpoko batzuetan, antzeztua izan den testu bat, horrek berekin dakarren guztiarekin. Itzultzaileek, ordea, enkargua jaso zutenetik Gasteizen bildu arteko guztian testua soilik izan zuten eskura. Hala, Julia Marinen iradokizun zentzudunari jarraituz, lantegia abiarazi eta lehenengo lana antzezlanaren bideoa ikustea izan genuen.\nITZIAR (Bideoa amaitu denean): Beno, ikusi dugu obra. Udan testua lantzen itsu-itsuan aritu ondoren, zer iruditu zaizue antzezlana ikustea? Aldatzen al da ezertan zuen itzulpena obra ikusitakoan?\nAINARA: Ba niri iruditu zait umoreak askoz ere presentzia nabarmenagoa duela obra antzeztuan, testuan ez dela hainbeste nabaritzen.\nDAVID: Beno, niri oso baliagarria izan zait zenbait gauza zehazteko. Adibidez, testuan “esekitoki” izendatzen dena ikusteak gauzak argitu dizkit, eta alemanean ordain egokia aurkitzen lagundu. Esekitokia nolakoa den, hitz bat edo bestea hautatu behar baita alemanez.\n(POETA: (…) alemanerazko hitz ikaragarriak ere\nez omen dira erabat zehatzak.)\nITZIAR: Alegia, obra ikusitakoan testuaren ulermen sakonagoa eta zehatzagoa lortu duzuela.\nITZULTZAILEAK: Bai, dudarik gabe.\nDIANA: Ba nik zera pentsatu dut, zer desberdina den nobela bat itzultzea eta antzerki-testu bat itzultzea. Nobela batean, barruan daukazu dena, unibertso itxia da. Antzerkian berriz, testua abiapuntua besterik ez da, beste erdia-edo falta da.\nIzan ere, testu batean oinarritutako ikuskizuna da antzerkia, hainbat motatako zeinuez eraikitako sistema batek osatua: testu ahoskatua, aktorearen gorputz-adierazpena eta itxura, eszenatokia bere osotasunean, soinu-efektuak…\nNarrazioetan autoreek kontatu eta deskribatu egiten dute; antzerkigileek, ordea, erakutsi egiten dute, antzezpenaren bitartez helarazi behar diote hartzaileari nobela edo ipuin batean idatziz azalduko litzatekeena. Narrazioa testu batek osatzen du; antzerkia hein handi batean ikuskizuna da, testu idatzia baino gehiago da. Ez hori bakarrik, esan liteke antzerkian ikuskizuna dela alderik garrantzitsuena. Bada, ikustekoa eta entzutekoa den alde horrek, beste generoek ez dituzten zeinu mota batzuk izaten ditu: ahozko testua, gorputz keinuak, antzeztokia, soinu-argiak… Horiek ere kontuan hartu behar ditu itzultzaileak antzerki lan bat itzultzean, ez baita testu hutsa izaten beste hizkuntza eta kultura batera irauli behar duena.\nHasi berritan antzerkia itzultzeaz, I. Errasti, Senez 32 (2007)\nJULIA: Esan daiteke antzezlan bat osatzen duten partituretako bat dela testua. Obra muntatu ahala beste partitura batzuk eraiki behar izaten dira: argiena, aktoreen mugimenduena, atal bakoitzari dagokion emozioena…\nARANTZAZU: Eta lan hori nork egiten du?\nAGURTZANE: Zuzendariak, gehienbat, eta aktoreek. Alde horretatik, zuzendari naizen aldetik nahiago izaten dut testu biluzi bat, akotazio gutxikoa, nire bertsioa eraiki ahal izateko. Eta gainera, nahiago izaten dut aktoreek esaten duten horretan aldaketarik ez egitea gero, hautaturiko moduari atxikitzea.\nITZIAR: Noraino heltzen dira, orduan, itzultzailearen zeregina eta ardura, testua itzultzerakoan?\nJULIA: Itzultzaileak, hasieran, testu bat hornitu behar du, baina obraren muntaian hor egon behar du, obra eraiki ahala egiten diren aldaketak, agertzen diren ñabardurak eta abar aintzat hartu eta testua modu egokian aldatzeko, egokitzeko, koherentziari eusteko, ahozkotasunaren kalitatea zaintzeko.… Eta ez bada horrela egiten, galera bat egon daiteke obraren muntaian. Mahai-lan bat ezinbestekoa da, gutxienez egun bakar batekoa, parte-hartzaile guztien artean. Elkarlan horretan, itzultzaileak emandako bertsioan gauza asko sakrifikatu behar izaten dira helburu teatralaren izenean, obraren muntaian gauzak aldatu ahala, zuzendariak erabakiak hartu ahala.\nBai, bai. Itxointzak! Hik pi-pi, baina nik ka-ka!\nAntzerki-testuen ezaugarrietako bat izaten da elkarrizketak, edo bakarrizketak, nagusi izatea. Izan ere, antzerkian pertsonaien esanak eginak ere badira, eta esan horien bitartez egiten du aurrera ekintzak eta istorioak. Ahozkotasunak, beraz, garrantzi handia du, eta pertsonaia bakoitzaren hizkerak naturala izan behar du, sinesgarria gerta dadin. Aitarekin bidaian obrak kontatzen duen istorioan pertsonaia nagusiak aita-semeak dira, eta darabilten hizkera informala da, lagunartekoa edo familiartekoa. Hona hemen zenbait ezaugarri:\nAhozko hizkeraren markak: itxointzak, esaiok, ze demontre, kieto!\nOnomatopeiak: tu! txirrin-txirrin, pi-pi, fiuuuuuu…\nInterjekzio eta hitz “itsusiak”: e!, ei-ei-ei, kaben zotz, dedio…\nIrainak: alproja, alua, kabroia, txoropito, buruarina, txepela, txokila…\nHitz- eta hots-jolasak: juan, jain, jun, jan…\nEsaerak: zaharrak, gauzak dira…\nGauza jakina da irainek, interjekzioek eta abarrek zama “afektibo” handia dutela, eta subjektibotasun horrek zail egiten duela hitz horren zama zenbatestea eta beste hizkuntzetan pareko baliokideak aurkitzea. Kontua, ordea, uste baino korapilatsuagoa gertatu zitzaigun, Europa Jauregian bildu ginen euskal hiztunen artean bertan eztabaida piztu zenean: zein da indartsuago, eta iraingarriago, kabroia ala alua? Eta zer esan nahi du “txokil”ek, zehazki? Baliokideak al dira “alproja” eta granuja? Geure artean ere ados jartzen ez ginela ikusita, ezin atera neurkin zorrotzegia hizkuntza ezberdinetako irainen baliokidetasuna neurtzeko. Hor daude, ordea, proposamen modura, inork aintzat hartu nahi baditu.\nEl viaje de mi padre, edo traduktologia urrunegi joan zenekoa\nAitarekin bidaian gaztelaniara itzulita dago, baita gaztelaniaz antzeztua ere. Alegia, Arantxa Iturbek egindako lana zuzendariaren eta aktoreen galbahe zorrotzetik igaroa da, idazleak bere kronikan kontatzen duen bezala. Mintegiaren koordinatzaileak eskura izan zuen itzulpen hori, eta aurrez zenbait galdera prestaturik eraman zituen lantegira, euskarazko eta gaztelaniazko bertsioen erkaketatik atereak. Asmoa: antzerki-testu baten auto-itzulpena nolabait aztertzea.\nITZIAR (entenditu eitearekin): Hurrena, Arantxa, gaztelaniazko bertsioan aurkitu ditudan zenbait desberdintasunez galde egin nahi nizuke. Hona hemen adibide sorta bat:\nEsekitokia amaren arropekin > un hermoso vestido de flores\nMusikaria > el acordeonista\nNi, rubia? Beltzarana naiz eta! > ¿Rubia, yo? ¿A qué estás mirando?\nPiezaren buelta erdia > a punto de terminar la habanera\n…ahaztea lastima dena > lo que jamás deberías olvidar\nArtilezko txalekoa > las gafas\nEta ura? > Trae un poco de vino\nITZIAR (tonu berean): Euskaratik gaztelaniarako auto-itzulpena landu duten zenbait teorialariren ustean, orokorragotik zehatzagora pasatzeko joera hautematen da sarritan. Uste al duzu joera hori egon daitekeela “pieza”/habanera edo “musikaria”/acordeonista itzulpenetan, adibidez?\nARANTXA (“poker” begiratuarekin):… (Isilune luze samar baten ostean). Bai zera, hori seguru Jabier Muguruzaren kontua dela.\nITZIAR (ezustean harrapaturik): A… beno. (Beste saiakera bat egiten du). Bestalde, gaztelaniazkoan euskarazkoan ageri ez diren esaldi batzuk ere badaude. Adibidez: “ACORDEONISTA: para todos los amantes del mundo! Edo: “PADRE: rosita tiene un clavel…”. Beste autore batzuek esaten dutenez, idazlea bera denean itzultzaile, sortzen den testua itzulpena ez baizik eta bertsio berri bat izaten omen da.\nARANTXA (“poker” begiratuarekin berriz ere): Ba egia izango da, ez dakit, izan ere hainbeste bertsio landu ditugu, azkenean kontua ere galtzen duzu. Egia esan, bertsio definitiboa zein den esaten ere zail da…\nAGURTZANE (off-eko ahotsean): Hauek guztiak lan-prozesu baten emaitza dira, ez dira itzultzerakoan berez horrela idatzitakoak. Testua idatzi zenean, ikuskizuna ez zegoen oraindik muntatuta, baina bai itzulita, lehen bertsio batean. Bertsio horretan ez ziren alderdi horiek orain dauden bezala agertzen. Euskarazkoa estreinatu eta gero, erdarazkoa lantzen hasi ginenean, aurretik testua egokitu nuen antzezlanera eta musikaria akordeoilaria zen, noski, eta esekitokian, gauza bera, bageneukan jantzi zoragarri hori. Eta horrela gertatu zen kasu guztietan, orokortasunetik zehaztasunera pasatu ginen, bide horretan testua antzerki bihurtu zelako. Gehitutako esaldien kasuan, berriz, obra lantzen ari ginela sortu ziren, baina ez genuen euskarazko testua egokitu, antzezpenean sartuta badaude ere. Adibidez: Para todos los amantes del mundo > “Elkar maite dutenentzat”. Bigarren hau litzateke originala, noski, gero sortu baitzen para todos los amantes del mundo.\nHortxe bukatu ziren auto-itzulpenari buruzko gogoeta sakon sofistikatuak, eta hortxe konturatu zen koordinatzaile hau narratibako testu itxi amaituetarako baliagarriak diren gako askok ez duela zentzurik antzerki-testuaren kasuan. Antzokietara eraman behar den antzerki-testu batek beste izaera bat dauka, ez da hain “finkoa”, obraren osotasunaren esanetara dago, eta itzultzailea beste modu batera hurbildu behar zaio. Mintegi honetan, beraz, ikuspegia aldatu beharra zegoen…\nAita, entzuten al nauzu? / Ipuin bat kontatuko diat, seme\nAitarekin bidaian obran badago zuka/hika tratamenduen alternantzia bat oso efektu interesgarria sortzen duena. Semeak aitari, ohi den bezala, zuka egiten dio obra osoan. Baita semeak nagusiari eta zahar-etxeko zuzendariari ere, edota amari, edo haren oroitzapenari, hitz egiten dionean. Aitak semeari, ordea, normalean hika egiten badio ere, obraren zenbait unetan zuka egiten hasten zaio. Arantxa Iturberi horren zergatia galdetuta, erantzuna izan zen berariaz bilatutako efektu bati zegokiola: alegia, aitaren berezko joera semeari hika egitea zela, baina gaixotasunak eragindako gainbehera-bidean, izaeraren eta oroimenaren desintegrazio-prozesu horretan aurrera egin ahala, semearekin duen harremana ere ezabatzen, galtzen hasten dela, eta une horietan zuka egiten hasten zaiola. Argi ikusten da efektu hori testuan, eta behin zergatia ezagututa, iruditu zitzaigun hondabide horren mugarrien marka esanguratsua eta bikaina zela. Monika Czerny-rentzat, adibidez, hika/zuka tratamenduen erabileraren eta balio afektiboaren erakusgarri argia gertatu zen.\nAlde horretatik, noski, garrantzitsua zatekeen efektu hori itzulpenetan islatzea. Nola egin, ordea? Mintegian genituen hizkuntzek ez zuten berez aukera hori eskaintzen, eta, horren faltan, beste baliabideren bat erabiliz konpentsazio moduko bat bilatzeari artifizial eta desegoki iritzi genion. Ez genuen, beraz, irtenbide egokirik aurkitu, eta, pena handiz, galeren atalean jaso behar izan genuen hika/zuka tratamenduen alternantziarena.\nBélgica Bruselas, Alemania Berlín, España Madrid…\nObra honen beste ezaugarri bat, gure eguneroko hizkuntz jardunaren isla fidela, gaztelania tartekatzearena da, eta gaztelaniazko hitz edo esapide batzuk erabiltzea. Kultur markatzat jo genezake. Horren adibide dira, esaterako, aitak amari Rubia deitzea, kieto! eta don-perfektoren moduko zenbait esapide agertzea eta, obraren pasarte batean, semea Europako herrialde eta hiriburuen zerrenda buruz ikasia errezitatzen hastea, gaztelaniaz, lasaitze aldera:\nPATXI:…joan egin da. Gure aitari bost! Nire oinetakoak, zure nekeak edo Maiteren malkoak! Bost! (Lasaitze aldera, hasperen egin eta Europako kapitalak errezitatzen hasten da). Albania Tirana, Alemania Berlín, Austria Viena, Bélgica Bruselas, Bielorrusia Minsk, Bosnia Herzegovina Sarajevo, Dinamarca Copenhague, España Madrid, Finlandia Helsinki, Francia París, Grecia Atenas, Hungría Budapest, Irlanda Dublín, Italia Roma… Ikusten, ama? Ez naiz behin ere nahasten.\nBerezitasun hori Hego Euskal Herriko egoerari hain lotua egonik, ez zen erraza beste hizkuntza eta kulturetan islatzea. Mintegian jardun zuten lau itzultzaileak ados agertu ziren egoera baliokide bat bilatzen hastea naturaltasunaren kaltean zatekeela, baita katalanez ere, nahiz hizkuntza horren kasuan uler zitekeen errazen. Azkenean, ez zuten bide horretatik jo.\nAlemanian, rubiak ez dira batere exotikoak. Ingalaterran, jabier-muguruzek biolina jotzen dute\nMintegian denak ados egon ginen Aitarekin bidaian obrak jorratzen duen gaia unibertsala dela. Lehen begiratuan, obra hau edonon kokatua egon zitekeen, eta ez ezinbestean Euskal Herrian. Haatik, sakonxeago begiratzen hasita, hemengo kulturari lotuta dauden hainbat ezaugarri aurki daitezke beste hizkuntza eta kulturetara iraultzerakoan aintzat hartu beharrekoak direnak. Batzuk mintegiko koordinatzaileak seinalatu zituen; besteak, berriz, mintegiko auzolanak atera zituen argitara, itzultzaile bakoitzak bere kulturarekiko arrotzak edo, behintzat, bereziak, jotzen zituen zenbait kontu aipatu ahala. Zenbait bitxikeria mahairatzeko parada eman zigun horrek. Ikus, bestela:\nLehenik, izenak berak: Patxi Olazaguti, Maite, Juan, Miguel Arruti…\nErakunde, denda eta abarren izenak, eta telefono zenbakien egitura: Lejarreta okindegia, larrialdien telefono zerrenda (SOS deiak 94-667788, Gurutze Gorria 666554433, Dya…, Emakunde 696696, Emaus…).\nSemeak aitaren maleta prestatzen duenean, zahar-etxera eramateko, honakoa esaten du:\nAutoreak azaldu zigun zer intentziorekin idatzi zuen esaldi hori: haren gurasoen belaunaldian, panazko galtzak lanerako galtzak ziren, astegunetan janztekoak; tergalezkoak, berriz, igande eta jaiegunetan janztekoak. Mintegian jakin genuenez, ordea, Polonian eta Ingalaterran alderantziz litzateke.\nAitak, obraren zenbait ataletan, emazteari hitz egiten dionean “ama” esaten dio, gurean nahiko ohikoa denez (nahiz den-denak ez ginen horretan bat etorri), seme-alabak erreferentziatzat hartuta bezala. Horrekin, idazlearen esanetan, aitaren desintegrazio-prozesu hori islatzeko beste marka bat sartu nahi izan zuten, gainbehera-prozesu horretan “umetu” ahala aitak emaztearen figura amarenarekin nolabait berdinduko balu bezala. Efektu hori bere horretan beste hizkuntzetara iraultzen saiatuz gero, ordea, oso arraroa izango omen zen emaitza, eta beste modu batzuk bilatu zituzten.\n“Plaza”ren kontzeptua, eta kontzeptu horrek berekin dakartzan guztiak:\nAITA: Maitea! Etorri zara, beti etortzen zara… Eskerrik asko! Uste nuen… uste nuen… (Lasaitua hartuz) Ezer ez. Bai apaina zaudela, nik oparitutako soinekoarekin… (Eskua hartzen dio goxoki), plazako begi guztiak zugan biltzeko moduan! Ederrenetan ederrena. Eta zuk nirekin nahi! Kaben zotz! Ez da erraza ulertzen, ezta? Eta zu bitartean barre goxoan. Zenbat barre egin dugun elkarrekin! Ze demontre! Mundu honek barrezka hartzea baino ez du merezi. Eskerrik asko. (Muxu ematen dio eskuan) Zatoz, mademoiselle. (Konplizitatez) Oraindik gustatzen zaizu, ezta?\nDavid Lindemann-en esanetan, Alemanian ez da plaza-kultura hori ezagutzen, eta erreferentzia hori arrotz gerta dakioke alemaniar irakurle/ikusle bati. Beraz, alemanerako itzulpenean plaza hitz arrotza, garraiatzen duen zama kulturalarekin batera, bere horretan mantentzea erabaki zuen.\nPatxi semearen egoera: zenbait kulturatan, batez ere Alemania eta Erresuma Batukoan, Patxiren adina lukeen seme bat oraindik ere aita-amen etxean bizitzea ulertezina gertatuko litzateke, edo oso arraroa, behintzat. Diana Draper-ek azpimarratu zuen britainiar ikusle baten begietara, euskal ikusle baten begietara baino “gizagaixoago” agertuko litzatekeela Patxiren irudia. Eta, bestalde, osaba Juanen pertsonaia, arrebaren etxean biziko litzatekeen anaiarena (mutilzaharra?) ere ez litzatekeela erraz ulertuko. David Lindemann-en iritziz, aita zahar-etxe batera eramatea, kulturalki, ez da Euskal Herrian bezain gaizki ikusia Alemanian, ezta hain gogorra edo muturrekoa, hango gizon gazte baten begietara. Polonian eta Katalunian, berriz, normaltzat joko lirateke egoera eta pertsonaia horiek.\nAitak Rubia deitzen dio emazteari, nahiz “egiaz” beltzarana izan, edertasunari loturiko bereizgarri moduan, beste emakumeengandik apartekoa dela azpimarratzeko edo. Alemanian, ordea, ilehori deitzeak inor gutxi bereiziko luke, halakoa baita gehiengoa herrialde horretan. Beste hizkuntzen kasuan ere luze eta zabal eztabaidatu zen testu osoan zehar agertzen den marka horren itzulpen-arazoa. Azkenean, ordea, bakoitzak aurkitu zuen bere hizkuntza eta kulturaren neurriko soluzioa.\nObraren pasarte jakin batean, aita-semeak irain-festa batean buru-belarri murgiltzen dira, osaba Juanen lepotik. Halako batean, “bai, hirekin ari nauk, Satanas nauk!” esaten du aitak. Monika Czerny-k adierazi zuenez, deabruari eginiko erreferentzia horrek oso efektu bortitza izango luke polonieraz, bere horretan irauliz gero, eta ezinbestekoa omen zen nolabait leuntzea.\nAitak semeari kontatzen dion “ipuinean” ur-putzu bat ageri da. Ur-putzu hori beste hizkuntzetan zer izan zitekeen ez zen asmatzen erraza izan, istorio horretan kontatzen den egoera sinesgarri izateko moduan. Ingalaterran, adibidez, pentsaezina da urtegi batean bainatzea, legez kontrakoa bailitzateke. Buelta ugari eman behar izan zizkion Diana Draper-ek kontu horri, azken soluzio modura lake of sparkling water proposatu arte.\nAntzerki-testu bat beste hizkuntza batera iraultzerakoan, itzultzaileak askatasun handiagoz jokatu ohi du —betiere zuzendariaren esanetara, noski—. Helburua naturaltasuna lortzea izaten da, eta, sarritan, arroztasuna eragiten duten markak egokitzapen bidez ezabatzera jotzen da. Zilegi da, ordea, zuzendariak hala nahi izanez gero, arroztasun-seinale horiei eustea, antzezlana nonbait atzerrian gertatzen dela islatu nahi bada. Gakoa, betiere, koherentziari eustea litzateke. Alegia, ez litzateke koherentea pertsonaien izenak aldatzea, erakunde edo saltokien izenak aldatu gabe, adibidez. Egiten dena egiten dela, testuak sistema koherente bat osatu behar du.\nMintegiko antzerki-adituekin izandako solasetan argi geratu zen kontu horretan azken hitza zuzendariarena dela, baina, abiapuntu modura besterik ez bada ere, itzultzaileak proposamen bat helarazi behar dio hari. Askatasuna hartzeko gonbita eginik, David Lindemann-ek eta Diana Draper-ek alderantzizko jarrerak islatzen dituzten hautuak egin zituzten beren proposamenetan. Hala, Lindemann-ek arroztasunari eustea erabaki zuen obra hau Alemanian muntatu nahi lukeen zuzendariari aurkezteko abiapuntu gisa. Alemanezko bertsioan, beraz, Euskal Herrian kokatua izango litzateke istorioa, pertsonaien izenak bere horretan mantenduko lirateke, bai eta euskal kulturari loturiko markak ere. Aldiz, Diana Draper-ek egokitzapenaren hautua egin zuen, eta obra Erresuma Batuan kokatzea erabaki. Hala, pertsonaien izenak aldatu zituen (Patxi Michael bihurtu zen, eta Maite, berriz, Clare, izen bakoitzari loturiko konnotazioen baliokidetza-ariketa ezin interesgarriago eta argudiatu baten ondoren). Bestalde, aitaren pertsonaiak akordeoiarekin duen harremana, haren izaera ameslaria eta errealitatetik urrun samar dagoenaren isla, ingeles kulturan askoz hobeto ulertuko omen litzateke biolinarekin lotuta, akordeoiarekin baino. Ondorioz, Jabier Muguruzaren pertsonaiak, bertsio ingelesean, biolina joko luke.\nHautsi-mautsiak eta galdu-irabaziak: artisauaren haztaga\nDuela bi urteko edizioan, jatorrizkoa eta itzulpenak baliokideak ote ziren aztertzeko irudi metaforiko bat sortu genuen, mintegian zehar geure ondoan gorde genuena:\n(…) gure artean eserita jarri genuen artisau saiatu bat, zeinak erreberentzia handiz esku artean hartuko baitzuen Jatorrizko Obra. Esku trebe ikasiz haztatuko zuen Obra, haren pisua neurtzeko, eta kontu handiz aztertuko zituen haren forma, kolore, irudi, usain, ehundura, soinu eta itzal oro, agerian jarritakoak eta ezkutuan utzitakoak, artelan hura den bezalakoa egiten duen ezaugarri oro atzeman eta ulertu nahian. Behin bereizgarri guztien inbentarioa eginik, hor hasiko da, beste material arras desberdin bat eskuetan hartuta, antzeko forma, kolore, irudi, usain, ehundura, soinu eta itzal sortzeko lanean. Beste material honetaz duen ezagutza sakona lagun, Obraren ezaugarriak bir-sortzen hasiko da, jakinik jatorrizkoaren sakongune edo irtengune guztiak ez direla itsu-itsuan erreproduzitu behar, material honek ez bailituzke beharbada guztiak onartuko. Pisutsuegia litzateke emaitza, edo arinegia, edo distortsionatua. Badaki materialak oso-berea-egitekoak izaten direla, eta zenbaitetan —artisauak bihotz-minez ikasi eta onartu behar izan du— ezinezkoa izaten dela material baten ezaugarri jakin bat beste batean lortzea, eta une lazgarri horietan osotasunaren pisua gordetzea izaten dela garrantzitsuena, eta han goian jarri ezin izan duen koxka horren pisua beheraxeago eranstea badaukala, materialak onartuko dion modu batean. Eta horrela jardunez, egonarri infinitoaz, Obra bir-sortzen du, ez derrigorrez forma, kolore, irudi, usain, ehundura, soinu eta itzal berberekin —banaka hartuta—, baina halako moldez non Obra bir-sortuak ikuslearen begietan eragingo duen proiekzioa Jatorrizko Obrak eragingo lukeenaren oso antzekoa izango baita.\nBidaia bat Itzultopiara, I. Otegi. Senez 38 (2009)\nAurtengoan ere, mahai gainean jarri dugu gure artisau saiatuaren haztaga, jatorrizkoak ezartzen dituen itzulpen-arazoei emaniko irtenbideak baloratzeko asmoz, eta ezinbestean galera zegoela onartzen genuen kasuetan, konpentsazioren bat egiteko aukerarik ba ote zegoen aztertzeko. Dagoeneko aipatu ditugu galera horietako batzuk, zeinentzat ez baikenuen, gehienetan, konpentsaziorako biderik aurkitu. Hala ere, efektuen baliokidetzaren ideia eta haztagaren akuilua begien bistan edukitzeari lagungarria iritzi zioten itzultzaileek.\nOrobat oso baliagarritzat jo zituzten itzultzaileek mintegi osoan izandako eztabaidak eta egindako auzolana. Itzulpen-arazo jakin baten aurrean, azken soluzioak hizkuntza batetik bestera “esportatzea” ezinezkoa izan arren, egindako bidea oso lagungarria izan daiteke beste hizkuntza baten kasuan egoki izan daitekeen irtenbide bat aurkitzeko. Luxutzat jo zuten denek ere auzolanerako aukera, itzultzailearen ohiko jardun bakartiaren aldean.\nItzulpenaren kalitatearen auzia, alegia, Lortuko al luke itzulpen honek jatorrizkoaren efektu berberak eragitea xede-hizkuntzako irakurle/ikuslearengan? galdera oraingoan ere erantzunik gabe gelditu zen, hainbat arrazoirengatik. Lehenik, itzulpenak ez dira erabat bukatzen mintegian, handik egun batzuetara baizik, mintegian mahairatutako hari-mutur guztiei soluzioa ematen dionean itzultzaileak. Bigarrenik, litekeena da itzultzailea bera ez izatea egindako lana epaitzeko pertsonarik egokiena. Eta, hirugarrenik… ba al du erantzunik galdera horrek? Izan ere, itzulpena misterio bat da. Bidean zenbait galera izan zituztela onartuagatik, itzultzaileak pozik agertu ziren egindako lanarekin eta lortutako emaitzarekin. Batzuen esanetan, itzulpen bidez lortutako testua beste testu bat da, baina ez jatorrizkoa baino okerragoa. Bere funtzioa betetzen du.\nAntzerki-testu baten kasuan, badago laugarren alderdi bat ere aintzat hartu beharrekoa: nola baloratu testuaren kalitatea, antzezlanaren muntaketa-prozesuaren galbahetik igaro ezean? Sutan jartzean probatzen omen da eltzea nolakoa den, eta, kasu honetan, zuzendaria, aktoreak eta ikusleak lirateke itzulpen bidez bir-sorturiko testu berri horien sua.\nGuk izan genuen su txiki bat, Europa Jauregian, irailaren 29ko iluntzean. Iritsi baitzen mintegiaren azken eguna, eta, horrekin, jendaurreko ekitaldia. Agurtzane Intxaurragaren gidaritza abilaren eskutik, une batez aktore bihurtu ziren itzultzaileak, eta, batek daki nola, di-da batean benetako ikuskizun bat eraiki zuten denen artean. Zail da egun hartan gertaturikoa kontatzen. Bertara hurbildu ziren ikusle urriek Aitarekin bidaian obraren antzezpen berezi bat ikusi zuten, sei hizkuntzen arteko oihartzunek eta Jabier Muguruzaren akordeoiaren doinu malenkoniatsuek ondua. Edertasunez beteriko une hunkigarriak, ikusleoi harridura, oilo-ipurdia eta malko bat edo beste eragin zizkigutenak.\nLe théâtre est art de l’instant. Donc de la mort. Horixe sentitu nuen nik oihartzun eleanitz haiek isildu ziren unean: heriotza txiki bat, jabetu nintzenean amaitu berri zen hura ez zela, ziurrenik, sekula errepikatuko. Halakoxea da, ordea, antzerkia.


INFORMAZIO ETA KOMUNIKAZIO TEKNOLOGIEN UZTARKETA IRAKASKUNTZA-IKASKUNTZA PROZESUETAN\nInformazioaren eta Jakintzaren Gizartea agertu izana da egungo gizartean gertatzen ari diren eraldaketa nagusietako bat. Jakintza bihurtu da merkantziarik baliotsuena, eta hezkuntza da hura eskuratzeko eta ekoizteko bidea. Jakintzan oinarritutako ekonomia lehen mailako helburu bihurtu da, eta Informazio eta Komunikazio Teknologiak (IKT) jakintza hori sustatzeko tresna indartsuak dira. Dena dela, Oinarrizko Hezkuntzaren erronka –oinarrizko konpetentzien araberako hezkuntzaren ikuspuntutik– ez da soilik ikaslea Informazioaren eta Jakintzaren Gizarterako prestatzea, eta bere barne hartzen du jakintza horiek eta prozedurazko eta jarrerazko beste baliabide batzuk erabiltzea, eskaera konplexuei erantzuteko. Horregatik, IKTak erabiltzeko gure orientabideak konpetentzien araberako eta oinarrizko konpetentziak lortzeko hezkuntzaren ikuspuntuan sartzen dira.\nIkuspuntu horren arabera, oinarrizko hezkuntza amaitzen duen ikasleak konpetentzia digitala eta mediatikoa eduki behar du, hau da, egungo herritarrek eskatzen duten alfabetizazio edo trebakuntza funtzional osoa. Hori ez da ebaluatzen baliabide horiek zenbat eta zenbateko maiztasunez erabiltzen diren neurtuta, baizik eta bizitzaren eremu eta egoeretan egoki, ganoraz eta arduraz aplikatzen diren ikusita. Hori agerian geratzen da bai zeregin bat diseinatzean eta planifikatzean –informazioa biltzea, balioestea eta antolatzea, jakintza bihurtzeko– bai ekoizpen digital multimediak sortzean (banaka edo taldeka). Horrek guztiak ezin du ahaztu emaitzak komunikatzea eta partekatzea, sare sozialetan eta digitaletan parte aktiboa hartuz, hala baitagokio biztanleria digital konektatu bati, erkidegoan ikasi eta hazten denari. Oinarrizko Hezkuntza amaitzean, ikasle guztiek eduki behar dute PLE delakoa (Norberaren Ikaskuntza Ingurunea), hau da, norberak erabiltzen dugun tresna, zerbitzu eta konexioen multzoa, konpetentzia berriak eskuratzearekin lotutako helburuak lortzeko eta bizian zehar ikasteko.\nIrakatsi eta ikasteko prozesuetan IKTak integratzea\nMultimedia-konpetentzia hori eskuratu ahal izateko (euskarri analogikoetan eta digitaletan) beharrezkoa da baliabide digitalak (metodologikoak, instrumentalak,...) normalizaturik egotea irakatsi eta ikasteko prozesuetan eta egoeretan, diziplina-arlo guzti-guztietan. Helburua da IKTak ikasgelen egunerokoan infiltratzea eta beren aukera berritzaileak txertatzea, hala nola gertatzen den egungo gizartean, non egunetik egunera zabalduago dauden.\nKonpetentzien araberako hezkuntzan, konpetente izateko, adierazpenezko, prozedurazko eta jarrerazko edukiak jakin behar dira:\nIKTak oso lagungarriak izan daitezke bitarteko tresna gisa, ikasleek adierazpenezko edukiak ikas ditzaten eta irakasleek hobeto irakats dezaten.\nIKTak erabiltzeak indartu egiten du irakatsi eta ikasteko prozesuko inputaren kalitatea, modu integratuan erabili baitaitezke baliabide multimediak.\nIKTak oso lagungarriak izan daitezke ikaskuntza-prozesuak hobetzeko, zeharkako eta diziplina baitako prozeduren tresna bitartekari moduan. IKTek ekarpen handia egin dezakete zehar-prozedura asko ikasteko, adibidez ikasten ikastea, komunikatzen ikastea, elkarrekin bizitzen ikastea eta ekiten ikastea. Frogatuta dago IKTen ekarpena diziplina baitako prozedura guztiak ikasteko ere, batik bat algoritmikoak. IKTak, gainera, baliabide apartak dira aniztasuna aintzat hartuta ikasleei hezkuntza pertsonalizatua eskaintzeko.\nIKTak oso lagungarriak izan daitezke modu ordenatuan eta berreskuragarrian biltegiratu eta aurkezteko irakatsi eta ikasteko prozesuaren edukia, prozesuak eta produktuak.\nIKTak lagungarriak izan daitezke ohitura eta jarrera batzuk garatzeko ere: prozesu kognitiboak (arreta, jakin-mina, interesa, motibazioa...) eta, batik bat, prozesu metakognitiboak (kontzientzia hartzea eta autorregulazioa); komunikazio-prozesuak (entzute aktiboa, errespetua...); lankidetzarako ohiturak eta jarrerak, sareko elkarlana, etab. Alde horretatik, gizakia errespetatzea eta erabiltzaileen eskubide nahiz betebeharrak aintzat hartzea oinarri duten printzipio etikoekin bat datozen ohituretan eta jarreretan heztea ezinbestekoa da, besteekin batera bizitzeko eta digitalki komunikatzeko.\nLaburtuz, gure eredu honek hiru berritasun pedagogiko ditu: a) Aro digitaleko ikaskuntzak eta irakaskuntzak problema eta proiektu errealak aurkezten dituzte, eta ikasleak laneko planak antolatu eta beharrezko lanak egin behar ditu, ados jarri eta haiei behar bezala erantzuteko; b) banakako ikaskuntzaz haratago, egungo paradigmak elkarlanean ikasarazten du, bai ikasgelan bai Internetez; c) azkenik, ikasgela ireki eta zabaldu horretan, irakaslearen lana gehiago da jarduerak antolatzea eta ikuskatzea, informazioaren igorle huts izan gabe.


Langabeziak gora egin du berriro Oñatin. — Berbia\nLangabeziak gora egin du berriro Oñatin.\nAzaroko jaitsiera ia neutralduta 460 langabetuekin amaitu genuen 2014a. Langabezia tasa, % 8,76ra igo da berriro.\n2014a urte gorabeheratsua izan da langabeziari dagokionean gurean. 2013ko datuak hobetu dira orokorrean baina zenbait hilabetetan antzeman den murrizteko joera sendotu ezinda dago oraindik. Iazko otsaila izan zen langabetu gehien zenbatu ziren hilabetea, 500 lagunekin. Gainontzeko hilabeteetan, hortik beherako kopuruak eman dira baina beherako joera nagusitu gabe. 2013an zehar 9 hilabetetan joan zen 500dik gora Oñatiko langabetuen kopurua, alde horretatik beraz, 2014a urte hobea izan da, baina gora behera txikiekin 440 eta 500 artean mantendu da urte osoan. Langabezia, “estankatuta” edo dagoela azpimarratu digu Jesus Mari Ugartek, udaleko enplegu teknikariak.\n2014ko langabezia datuen ikuspegi orokor horretan, inguruko herriekin ere konparatu dugu Oñati. Enplegu egoera hobea da gurea baina adi, Debagoiena Gipuzkoako gainontzeko eskualdeekin alderatuta, egoera okerragoan baitago orain.\nTitularrean esan bezala, azaroan azpimarratu genuen langabeziaren jaitsiera kasik neutraldu egin da azken hilabetean, eta urritik azarora, 26 langabetu gutxiago kontabilizatu zirela esan bagenuen, azarotik abendura, 17 gehiago zenbatu dira.\n45 urtez gorako emakumeen artean egin du bereziki gora langabeziak abenduan zehar, 21 emakume langabetu gehiago erregistratu baitziren Langaiko bulegoetan. 25 urtez azpiko gazteen artean berriz, erregistratutako lagunen kopuruak behera egin du, 5 gutxiago zenbatu ziren. Aipagarri da hala ere, gazteak ikasketa epealdia luzatzen ari direla eta ondorioz, lan merkatura beranduago sartzen ari direla. Kontutan hartu behar da gainera, demografikoki, 90. hamarkada hasierako jaiotze tasak aurreko urteetakoak baino bajuagoak direla, alegia, kinttada txikieneko gazteak direla lan merkatura sartzen ari diren horiek.\n2014ko langabezia datuek orokorrean, 2012ko mailara eraman gaituzte. Ikusi egin beharko dugu 2015ean, enplegu berri sendorik sortzen ote den.


Generoa | Mundukide\nDuela bi hamarkadatik hona egindako azterketek erakusten dutenez, emakumeen eta gizonen arteko desberdintasun handienak –generoen arteko leizea izenekoa- baliabide ekonomikoak eskuratzeko aukerari loturik daude. Izan ere, munduan, emakumeek nekazaritzako kredituaren %2 baino ez dute jasotzen.\nHori jakinik, Mozambikeko programak hainbat neurri sustatu ditu generoen arteko leizea konpontzen laguntzeko. Alde batetik, emakumeei kreditua ematea sustatu du. Bestetik, gizonari ematen zaion kreditua bai familiako gizonak bai emakumeak sinatu behar dute nahitaez.\nMikrokredituen programan, onuradunen %50etik gora emakumeak dira, izan ere, kopuru osoaren %55 jasotzen dute ia.\nMaria Castillejo Agos\nBalama 2012-14 programaren kudeatzailea\nEmakumearen parte hartzea bai oro har bai mikrokredituen sisteman bultzatzearena, oso presente egon da programa hobetzeko planetan. Hasieran, emakumeei mikrokreditutan emandako zenbatekoaren protzentaje totala %2 zen; azken kanpainan, berriz, emandako diru kopuru osoaren %54 jaso dute.


O-09 Abya Yala bizirik dagoen kontinentea – Hala Bedi\nHala Bedi > Podcasts > Sociales > adesalambrar > O-09 Abya Yala bizirik dagoen kontinentea\nA desalambrar: O-09 Abya Yala bizirik dagoen kontinentea\nfebrero 10 A desalambrar 0\nGaurko irratsaioan Ekuadorrera joko dugu pasa den igandean ospatu zituzten hauteskundeei buruz mintzatzeko. Rafael Correa presidente ohiaren sokakoa den, UNES edo Itxaropenerako Batasuna alderdiko Andres Arauz izan baita garaile lehenengo itzuli honetan bozken %32 arekin. Norgehiagoka honen emaitz eta ondorioetaz hitz egiteko Alba mugimenduko kidea den Irene Leon izango dugu solaskide Ekuadorretik zuzenean. Jarraian, Abestiaren erradiografiarako, Lila Downs oaxakarrak bertsionatutako Manu Chaoren Clandestino abesti mitikoa dakarkigu gaurkoan Renék, migratzaile guztiei eskeinita. Pasa den astean Europako migrazioaz mintzatu baginen, gaurkoan Inperioen inperiora begira jarriko gara. AEBetako migrazio mugimenduak, bere arrazoi eta ondorioak hausnartu nahi baitigugu bertatik bertara mintzatuko zaigun Adrienne Pine militante, mediku eta antropologarekin. Bukatzeko gaurko Hitzak tartetxoan Hugo Chávez Komandantea ekarri nahi dugu gogora, bera eta 1992ko otsailaren 4ko boterea eskuratzeko huts egingo zuen lehenengo saiakera, Bolivartarrek ez baitzuten etsi eta inurri lanak garaipena ekarriko zietelako 7 urte beranduago.\n← 16| Errezeta liburua eta maitasun erromantikoa I\n9.Lagina: Zinema Kolaborazioa – Muntaia (Jone Hernández) eta Pause pelikula →


DueÃ±as ere bai – Tropela.eus bloga\nBidaltzailea:Egoitz\t 2008-07-16 2011-02-01 10 iruzkin DueÃ±as ere bai sarreran\n37 urteko Beltran izan zen lehena EPOarekin akusatua orain egun gutxi, eta gaur 27 urteko DueÃ±as. Honen kasuan polizia frantziarrak sustantzien frogak aurkitu ditu bere gelan, beraz, ezin ezan egoera berean dagoenik. DueÃ±asek erlojupekoan egindako analisietan eman zuen positibo Hori jakinda, ohikoa den bezala, polizia frantziarrak miaketa burutu du zegoen gelan eta sustantziak aurkitu aurreratu dizuedan bezala. Ondorioz Frantzian onartu berri den sustantzien legearen arabera, 75000 eta 5 urterainoko kartzela zigorrari aurre egin beharko dio. Oraindik komisarian omen dago Barloworldeko gaztea.\nCardenas zuen DueÃ±asek gelakide. Honek ere lasterketa utzi omen du eta oraingoz ez da beste berririk publikatu. Ez ninduke harrituko Cardenas ere tartean sartuko balute. Bestalde, Barloworldeko ordezkariek esan dutenez, txirrindulariarena da ardura guztia eta ez du taldearekin zerikusirik. Taldetik baztertu dute espainiarra eta Liquigasen kasuan bezala, Barloworldek ez du arazorik izango lasterketan jarraitzeko.\nBeltran eta DueÃ±as, beraz, oraingoz lasterketatik kanporatuak izan dira Epoarengatik. Bata ustez dopatu zelako, bestea, berriz, froga eta guzti. Kasualitatea, baina biak espainiarrak. Hori bai, talde ezberdinetakoan. Zer pentsatua behintzat ematen du. Aurtengo edizioko azkenak izango al dira?\nBidaltzailea:Egoitz 2008-07-16 2011-02-01 Hemen argitaratua:Dopin auziak, Frantziako TourraEtiketak: Barloworld, Cardenas, Dueñas, EPO, Liquigas


“Beste trenbide plataforma bat sortzea burugabekeria da” | Zuloan\nHasiera » AHTren aktualitatea » “Beste trenbide plataforma bat sortzea burugabekeria da”\n“Beste trenbide plataforma bat sortzea burugabekeria da”\nNafarroan mugikortasunaren inguruan, AHTren kontra eta tren sozialaren alde lanean diharduten eragile sozialek hausnarketa zabalago bat eskatu dute.\nErriberako Tren sozialaren aldeko eta AHTren kontrako plataformak, AHT Gelditu Elkarlana koordinadorak, Sustrai Erakuntzak eta Erdi Aldea Trenaren Alde elkarteak “sozialki eta ekologikoki bideragarria” izango den trenbide sarea sortzeko hausnarketa eskatu dute komunikatu batean.\nGogorarazi dute Nafarroako Parlamentuak mugikortasunaren inguruko ponentzia martxan jarri zela iaz, baina sei hilabete daramala bildu gabe eta “sintomatikotzat” jo dute egoera hori. Lehenbailehen biltzea eskatu dute “eztabaidarako eremu garrantzitsua eta beharrezkoa dela pentsatzen dugualko”.\nHaien ustez beste trenbide plataforma bat egitea , Castejonetik iparralderantz, “burugabekeria” litzateke, ez duelako bideragarria izango dela dioen “azterlan bakar bat ere” atzean. Eragileok gogorarazi dute Nafarroako Erdialdeko eta Erriberako tren garraiobide “eskasari” kalte handia ekarri diola jadanik AHTk, lanpostuen galera eta geltokien itxierekin. Era berean, Etxebakoitzeko geltokia “burbuila espekulatzailea” elikatzeko aitzakia gisa ikusten dute.\n“Ez da lehentasuna hitzarmen bat sinatzea, Nafarroatik eta Nafarroan zehaztu behar da zein eredu behar eta nahi dugun”, azaldu dute komunikatuaren sinatzaileek.


Cañuelaseko Denak Bat euskal etxeko sorgin gazteak (argazkia EE)\nArimak garbitzeko, desioak eskatzeko, bolada txarrak uxatzeko edo besterik gabe ikuskizun polit bat ikusteko asmoarekin, Argentinako herri askotan lagun askok hartu zuten parte euskal etxeek antolatutako San Juan Gaueko ospakizunetan. Bertako Denak Bat-eko sorginek gonbidaturik, Cañuelasko lagunak ekainaren 25ean bildu ziren Rawson eta 25 de Mayo kaleetan dagoen orubean San Juan Gaua suarekin lotutako ekitaldiak ikusi ahal izateko. Euskal etxeko lagunek panpin bat erre zuten eta su magikoaren argipean euskal dantzak dantzatu zituzten.\nCañuelas, Argentina. Hego Ameriketako hainbat herritan dir-dir aritu da aurten ere San Juan sua. Argentinar erara -- hau da, hotzari aurre eginez, eta suaren epeltasuna aprobetxatuz, -- Cañuelaseko herritarrek neguko solstizioa -- udakoa Euskal Herrian eta Ipar Hemisferioan – ospatzeko errituan hartu zuten parte joan den ekainaren 25ean.\n[Cañuelaseko euskaldunek ere piztu zuten San Juan sua (argazkia El Ciudadano)]\nDenak Bat-eko lagunen eskutik, jendea euskal etxearen aurrera bildu zen arratsaldeko 6etan eta handik, eta mozorro beldurgarri eta koloredunez jantzita, kabalkadan joan ziren etxeko kideak, dantzariak eta publikoa Rawson eta 25 de Mayo kaleetako eremura.\n[San Juan Gaueko ospakizunaren bideoa (bideoa El ciudadano)]\nSorgin panpinarekin batera, su artifizialak ere erre zituzten Denak Bat euskal etxekoek beren ospakizunean. Suaren inguruan, berriz, euskal etxekoko eta Las Cañuelas Eskolako dantzariek euskal dantza ikuskizuna eskaini zioten bildutako jendeari.\nNaturaren omenezko erritua bukatuta, Cañuelaseko euskaldunak euskal etxeko egoitzan bildu ziren jaiarekin jarraitzeko.\nGau magikoa bizi izan zuten Necochea eta Buenos Airesko euskaldunek San Juan Suaren inguruan\nCañuelaseko Euskal Etxeak sutzar batekin izpiritu gaiztoak uxatu zituen San Juango Gau magikoan


2017 maiatza | Jardun Euskara Elkartea\nBergarako jaiak ere gainean ditugu dagoeneko eta bertan gure hizkuntza joerak urte osoan zehar bezala islatuak izaten dira. Jardun Euskara Elkartetik euskararen dekalogo bat prestatu dugu hainbat egoeren aurrean nola jokatu ideiak hartzeko.\nBeraz, gogoratu, Jaixetan be euskaraz Xaxau!\nAupa Leire! Jardun be zuekin!\nLarunbat honetan Udaleku Irekietako begiraleek formazio saioa izan zuten guztia prestatzen hasteko.\nJarraian bertan elkartutako hezitzaleek Leireri eta FundAMEri babesa emateko asmotan honako argazki hau atera zuten.\nEkainaren 17ra begira antolatu diren ekintze ezberdinetan ere parte hartuko dugu.\nGu ere zuekin gaude!\nAsteburu honetan ere primeran pasatu dute gaztetxoek Txapligun. Larunbatean ur jolasak egin zituzten beroari aurre egiteko eta pila bat disfrutatzeko aukera izan zuten.\nIgandean ordea Labegaraietara joan ziren eta bertan dagoen jolasgunean hainbat ekintza burutu zituzten.\nOraingoan ere primeran pasatu dute asteburua!\nUr jolasak Osintxuko ludotekan\nAste honetako beroari aurre egiteko ur jolasak egin zituzten atzo Osintxuko ludotekan. Primeran pasatzeaz gain freskatu edarra hartu zuten!\nFitxategiak partekatzeko euskarazko zerbitzua “tori.eus”\nTori.eus, PuntuEUS Fundazioa eta dinahosting.com erakundeek lankidetzan sortu duten fitxategiak partekatzeko euskarazko zerbitzu bat da. Gainera guztiz doakoa da, hau da, webguneak eskaintzen duen guztia eskuragarri izango dute erabiltzaileek ezer ordaindu gabe. Orain arte ez zegoen horretarako aukera ematen duen inolako euskarazko webgunerik, beraz, hutsune hori beteko du honako honek.\nBitarteko honi esker 2Gb arteko fitxategiak partekatu ahal izango dira oso era sinplean. Partekatu nahi den fitxategia gehitu, honen inguruko mezua idatzi eta emaila sartu besterik ez da egin behar. Bidalitako dokumentuen segurtasuna bermatzeko beste hainbat aukera ere eskaintzen ditu nahi izanez gero.\nErraminta bikaina sortu dutena baina… orain gure txanda da, goazen erabiltzera!\nUztaileko zaintza zerbitzuan izena emateko aukera\nUdaleku irekietarako izena eman duten ume guztiak onartuak izan dira aurten ere. Guztira 522 umek eman dute izena, Bergaran, Angiozarren eta Osintxun uztailean zehar egingo diren Udalekuetarako.\nHonetaz gain Jardunek zaintza zerbitzua eskainiko du uztailean zehar goizeko 8:30etatik 10:00ak arte. Honako honetan izena emateko epea oraindik ere zabalik dago, beraz, norbaitek interesa izanez gero Jarduneko bulegoan eman daiteke izena.\nAurten ere uda lagun artean primeran pasatzeko aukera edarra izango dute!\nTxapligutik Zuhatzara irteera\nTxapliguko gaztetxoek Zuhatzara irteera egin dute asteburuan eta primeran pasatu dute. Eguraldia lagun, uretako ekintzak egiteko aukera paregabea izan dute.\nOsakidetzan, Euskara lehentasuneko hizkuntza, gorako joera\nUrtebetean hirukoiztu egin da Osakidetzan euskara lehentasuneko hizkuntzatzat aukeratu duten bergararren kopurua.\nDebagoieneko Udalek, euskara elkarteek eta Osakidetzak “Nik euskaraz nahi dut” izeneko kanpaina berezia antolatu zuten 2016an, herritarrak Osakidetzarekiko harremanetarako lehentasunezko hizkuntzatzat euskara aukeratzera animatzeko. Gerora Osakidetzak EAE osora zabaldu du kanpaina “Lagundu egiguzu hobetzen: AUKERATU ZURE HIZKUNTZA!” leloarekin.\nBergarari dagokionez, 2016ko apiril amaieran %8 ziren Osakidetzarekin lehentasunez harremana euskaraz izatea nahi zutela adierazia zutenak. Urtebete geroago, 2017ko apiril amaieran, %23 dira: 3585 herritar. Debagoien osoan ere antzeko bilakaera izan dute emaitzek: 2016an %8,7 zen eta une honetan %23.\nKanpainaren helburua da Osakidetzak paziente bakoitzaren fitxan lehentasunezko hizkuntza identifikatuta izatea eta hala euskara hautatu dutenei aukera dagoen guztietan profesional euskaldunak jartzea eta arreta euskaraz eskaintzea.\nUdaletik oraindik hizkuntza aukeratu ez duten herritarrak animatu nahi dira lehentasunezko hizkuntzatzat euskara aukeratzera. Horretarako hiru bide daude:\nOsasun zentroko harrerara hurreratu eta bertan adieraztea.\nFamilia-medikuari edo erizainari adieraztea, kontsultara joandakoan.\nInternet bidez, Osasun Karpetan sartuta.\nJaietako zapiak badauka marrazki eta lema!\nAurten urtero bezala, jaietako zapirako marrazkia eta lema aukeratzeko lehiaketa antolatu da eta hainbat lan aurkeztu dira oraingoan ere. Jasotako lan guztien artean irabazlea aukeratu du epaimahaiak eta dagoeneko jaietako zapiak badu marrazki eta lema.\nAurtengo saria bitan banatu da eta Maite Elorzaren marrazkia izan da saritua eta zapian azalduko den lema Mikel Aginagalderena izango da.


Brasilgo printzea - Wikipedia, entziklopedia askea.\nBrasilgo printzea, Portugalgo koroaren oinordekoaren titulu ofiziala izan zen 1645 eta 1808 bitartean. Titulu hau sortu aurretik, Portugaleko tronuaren oinordeak, soilik, Oinordeko Printzea titulua zuen. Printze titulu hau, Joan IV.a Portugalgoak sortu zuen bere seme nagusia zen Teodosio printzearen mesedetan.\nBrasilgo printzerriaren itsas bandera\nNabarmendu beharrekoa da Joan IV.aren erregealdiaren ondoren eta 1743 arte, titulua, soilik gizonezko oinordekoek erabil zezaketela. Portugaldar tronurako emakumezko oinordekoen titulua, Beirako printzesa zen. Egoera, 1734an aldatu zen, Joan V.a Portugalgoaren biloba zen Maria Frantziska printzesa jaio zenean. Erregeak, titulu sistema berrantolatu zuen. Ordutik aurrera, Brasilgo Printzerria, tronurako oinordekoarentzat izatera pasatzen da, gizonezkoa zein emakumezkoa izan. Beirako Printze edo Printzesa titulua, Brasilgo Printzearen oinordekoarentzat pasatzen da, hau da, oinordekotza zerrendan bigarrenari, hau ere, gizonezkoa ala emakumezkoa den kontutan hartu gabe.\nAzken aldaketa 27 azaroa 2019(e)an, 21:28(e)tan\nOrriaren azken aldaketa: 27 azaroa 2019, 21:28.


Ugaoko Udalak kultur eta hezkuntza jarduerak sustatzeko blog bat abiarazi du - Deia\ndeia.eus 15.04.2020 | 20:32\nUGAO-MIRABALLES. Koronabirusak eragindako alarma estatua eta horren ondoriozko konfinamendua ezarri zenetik, herrietako aisi-leku guztiak itxi behar izan dira. Hala ere, herritarrei entretenimendua eskaintzen jarraitzeko, Ugao-Miraballeseko Udalak "Ugao-Miraballes kulturala" izeneko bloga eratu du. Blogaren programazioa familia guztiari bideratuta dago, baina bereziki adingabeei. Blogak herriko Kultur Etxea, Ludoteka, Gaztelekua, Mirabatxo, HEZ eta GazteINFOk eskaintzen zituzten zerbitzuak ordezkatzen ditu nolabait.\n"Ekimen honekin, Ugao-Miraballesko zerbitzu kulturalak auzokideen eskura egoten jarraitzea nahi dugu, egunerokotasunean erabili ditzaten. Gaur inoiz baino gehiago garrantzitsua da animoa eta umore ona mantentzen lagunduko diguten gozamen uneak besteekin elkarbanatu ahal izatea, sakelakoaren edo ordenagailuaren bidez bada ere" adierazi du Ekaitz Mentxaka alkateak.\nHonez gain, gogoratu beharra dago Udalak, orain aste batzuk, bai kirol, kultura eta gizarte arloan kontratatuta dituen enpresa guztiei jakinarazi ziela, ez duela nahi ABEEErik (Aldi Baterako Enplegu Erregulazioko Espedienteak) aplikatzea eta beraz, dagozkien betebeharrei aurre egingo diela langile horien lan eskubideak bermatzeko. Horren adibide da blog berri hau. "Formula desberdinak martxan jartzeko eskatu genien, konfinamendu aldi honetan, ugaotar guztiak, gazteak, aisialdi ikastaroetan izena emandakoak... aktibo mantentzen jarraitzeko edota familian aisiaz gozatzen jarraitzeko xedearekin", esan du Mentxakak.\nGUSTU ETA ADIN GUZTIETARAKO JARDUERAK\nBlog berriak aisialdi ikastaroek, Historia Ezagutzeko Zentroak, GazteINFOk, Gaztelekuak, Mirabatxok eta Ludotekak proposatutako jardueren bideoak, tutoretzak eta argazkiak zabaltzeko guneak izango ditu. Jarraian, sekzio desberdinen edukiak deskribatzen dira:\nAisialdi ikastaroak: ikasgai desberdinen arabera mota guztietako publikoei zuzendutako espazioa da. Hemen argitaratuko dira bideo tutorialak, Ugao Miraballesen ematen diren ikastaro guztietako klaseekin. Zehazki , haur eta helduen pintura, larrua, jostura, haur eta helduentzako eskulanak, Pachtwork, bolilloak eta puntuzko teknikak.\nLudoteka: 2005 eta 2008 urteen artean jaiotako haurrei zuzenduta, atal honetan era guztietako jolasak, errezetak, eskulanak... eta beste mila gauza aurkituko ditugu familian imajinatzen, sortzen, amesten jarraitzeko.\nMirabatxo: 2009 eta 2011 urteen artean jaiotako haurrentzat. Topaketarako gune ezberdina da. Mirabatxo klubean Ugaoko haur iratzarrienentzat neurrira egindako jolas eta tailerrez gozatu ahal izango da.\nGazteleku: 2008 eta 2002 urteen artean jaiotako gazteentzat (nerabezaroa). Topagune digital honen bitartez, jarduera ugari eskainiko dira, jolasak, filmen, telesailen, irakurketen€ gomendioak eta adin talde honentzat garrantzitsua den guztiari buruzko aholkularitza eskainiko da.\nGazteINFO: 16-35 urte bitarteko gazteei zuzendutako zerbitzua, enpleguari, kulturari, prestakuntzari, osasunari, aisialdiari€ buruzko informazio erabilgarria eskaintzen duena. Gainera, coaching on line zerbitzu pertsonalizatua eskaintzen du.\nHistoria Ezagutzeko Zentroa: HEZak Eskualdean aitzindaria den baliabideak, materialak argitaratzen eta hezkuntza materiala eskaintzen jarraituko du. Bizkaiko museoak etxetik eta modu ezberdin batean bisitatu ahal izateko hainbat proposamen izango dira.\nBlogeko jardueren eskaintza handitzen joango da egunero, osasun alertak irauten duen bitartean. Era berean, kultur gune birtual hau udalerriko auzotarren proposamenei eta ekarpenei irekita egongo da une oro.\nEkaitz Mentxaka: "La gente de Ugao está concienciada. Sabe que hay que quedarse en casa".


ALBISTEAK Artxiboak - Page 3 of 63 - AITA LARRAMENDI IKASTOLA\nPosted on 2021-11-29 2021-11-29 by Komunikazioa Ikastola\nDakizuen bezala, pasa den ostegunean, emakumeenganako indarkeriaren aurkako eguna izan zen. Ikastolan, gaiaren inguruan lanketa egin ondoren, gure ikasleek aldarrikapen ezberdinak egin zituzten kartulinetan. Ondoren, aldarri hauek Andoaingo komertzio ezberdinetan zein ikastolan jarri zituzten. Eguneko momentu ezberdinak dituzue bideoan ikusgai: \nPosted on 2021-11-25 2021-11-25 by Komunikazioa Ikastola\nUrtearen amaiera hurbiltzen ari da eta, horrekin batera geroz eta gertuago dugu ikastola ezagutzera eman eta ate irekien jardunaldia prestatzeko unea ere. Hurrengo 2022-23 ikasturteari begira jarrita, ikastolari buruzko informazioa zabaltzen hasi gara jada. 2020an jaiotako haurren familiak dira, bereziki, informazio-kanpaina honen helburu nagusia. Jardueren nondik norakoak zuzenean jakin ditzazuen, bi bide dituzue: – Gure […]\nMartin Ugalde Orradre, Andoaingo kazetari, idazle, politikari eta euskaltzalea jaio zela 100 urte bete ziren azaroaren 11n, eta bere jaiotzaren mendeurrenaren egun berean Ugalderen “Itzulera baten historia” eleberriaren irakurketa jarraitua egin zen, Andoaingo Martin Ugalde kultur parkean. Nobela horretan Ugaldek 1936ko gerrak eta frankismoak eragindako erbestetik Euskal Herrira itzuli zirenek bizi izandakoa kontatzen du, neska […]\nJoan den azaroaren 12an, Batxilergoko 1. mailako ikasleek irteera bana egin zuten. Trenaren ibilbide berean, 1H-ko ikasleek Ormaiztegiko Zumalakarregi Museoa bisitatu zuten, eta baita Ormaiztegiko zubi ospetsua ere. Kilometro batzuk barrualderago, 1Z-ko ikasleak Urretxun izan ziren, Urrelur mineral eta fosilen museoan. Ebaluazioaren amaierarekin batera, ikastolako testuingurutik kanpo ikusi ahal izaten zituzten ikasgelan landutakoak. Argazki gehiago […]\nIDAZKERA DIGITALA LANTZEN\nLehen Hezkuntzako 3. mailako ikasleak ordenagailuen erabileran trebatzen ari dira. Denetik egiten dute Konpetentzia Digitala izeneko arloan: ordenagailuak nola erabiltzen diren ikasi, Ikastolako web orrian sartu, Ikasleen Txokoan dituzten hainbat jarduera eta jolas egin… Azken astetan, berriz, idazkera digitala lantzen ibili dira. Behatz bakoitza dagokion tokian jarri eta buru-belarri aritzen dira Tutor de tipeo izeneko […]\nUdazkena iritsi da eta honekin batera naturaren fruitu eta barazkien eskaintza oparoa. Egoera hau aitzakia moduan hartuz, ikasle-familia-ikastola lotura indartzeko jarduera planteatu dugu 3 urteko ikasleekin. Ikasleei udazken garaiko fruitu eta barazkiak bildu eta gelara ekar ditzaten eskatu diegu. Bilketa hau, gurasoekin eta elkarrizketa sustatuz egin dezaten eskatu diegu. Honela, honen inguruko informazioa, motibazio eta […]\nSan Martin egunez, Martin Ugalderen jaiotzaren mendeurrenaren egunean, XXV. Martin Ugalde ipuin lehiaketaren sariak banatu ziren Bastero Kulturguneko auditorio nagusian. Bertan banatu ziren sarietako hainbat Ikastolako ikasleek eskuratu dituzte. Epaimahaiak finalista moduan hautatutako lanak ere Ikastolako ikasleek sortuak izan dira. Hemen dituzue aurtengo irabazleen eta finalisten izen-abizenak: A Kategoria (LH 5-6) saria: Aiora Otamendi Baltasar […]\nMARTIN UGALDEREN ERAKUSKETA BASTERON\n2021eko azaroaren 11 egun seinalatua da Andoainen, Martin Ugalde jaio zela 100 urte betetzen direlako. Egun honen harira, Basteron erakusketa bat antolatu da eta gure Batxilergoko ikasleak bisitan izan dira. Erakusketa honetan kazetari eta idazle andoaindarraren bizitza eta lana ezagutzera emateaz gain, Martin Ugaldek idatziko hainbat liburu eta beste zenbai objektu ere ikusgai egon dira. […]\nOstegunean Lehen Hezkuntza 2. mailako ikasleak goiz pasa egin zuten Leitzaranen barrena. Momentu honetan gelan lantzen ari diren animali eta landareen gaia aitzakiatzat hartuta, Andoaingo bizidun eta bizigabeen azterketa egiteko aprobetxatu zuten. Zerrenda luzea osatu zuten: txakurrak, ardiak, ahuntzak, zizareak eta baita landare ezberdin asko ere. Eguraldia lagun, ibilbide ederraz gozatu dute eta Otitako parkean […]\n« Aurrekoa 1 2 3 4 5 6 7 8 … 63 Hurrengoa »


Euskeraz ikusi daitekezan filmak eskuragarri Zineuskadiri esker - bizkaie.biz\nEuskeraz ikusi daitekezan filmak eskuragarri Zineuskadiri esker\nBizkaie! 2016-05-02 14:25 Zinemea\nZineuskadik, euskal ikus-entzunezko sektorea sustatuz eta indartuz, filmak euskeraz ikusi eta eskuratzeko aukerea eskaintzen dau, zinema produkzinoak zinema aretoetatik igaro ostean jarraipena emon eta bizia galdu ez deien. Eskuragarri dagoan katalogoko pelikulak DVD formatuan eskuratu daitekez orain ohiko banaketa kanalen bitartez, sareko zenbait plataforma eta dendetan, filmen eskubideak dituen banatzaileen lankidetzei esker.\nZineuskadik, euskal ikus-entzunezko sektorea sustatuz eta indartuz, filmak euskeraz ikusi eta eskuratzeko aukerea eskaintzen dau, zinema produkzinoak zinema aretoetatik igaro ostean jarraipena emon eta bizia galdu ez deien. Eskuragarri dagoan katalogoko pelikulak DVD formatuan eskuratu daitekez orain ohiko banaketa kanalen bitartez, sarean dagozan zenbait plataforma eta dendetan, filmen eskubideak dituen banatzaileen lankidetzei esker.\nKatalogo horretan, Zinema Euskeraz ataleko eta Filmazpiteko filmak dagoz. Zinema Euskaraz programeak herritarren eskura euskal balio zinematografikoak sustatuz eta euskerearen erabilerea komunikazino kultural lez erabiliz, aisialdi arloan normalizazinoa bultzatuko dauen film bildumea jartea dau helburu.\nBestalde, Filmazpit egitasmoa, Donostia Kulturak kudeatu eta Zineuskadik finantzautako euskerazko azpitituludun zinemea zabaltzeko programea da, Donostiako Zinemaldiaren eta Euskadiko Filmategiaren laguntzinoagaz.\nZineuskadiren katalogoan 30 film dagoz euskeraz bikoiztuta edo euskerazko azpitituluakaz: 22 Zinema Euskeraz atalekoak dira, eta ganerako zortziak, Filmazpitekoak.\nGeneroari jagokonez, danetarikoak dagoz katalogoan: hiru abentura, lau komedia, bat bildurrezkoa, sei drama, hamar animazino eta sei dokumental. Zinema Euskeraz eta Filmazpit programetako arduradunek jakitera emon dabenez, euskeraz ikusi daitekezan filmen zerrendea handitzen joango da.\nFilm bakotxaren fitxa teknikoa eta sinopsia ikusteko klik egin hemen.


Hegaldia geroratzearen ondorioz, opor egun bat galdu | Aldizkaria | EROSKI CONSUMER\nKanadarako bidaia egin nuen behin, Bilbotik irtenda Londres aldera eta, bertatik, Vancouver-era abiatzekoak ginen. Inoiz ere azaldu ez zizkidaten arrazoiak bide, Londreserako bidaia berandu aireratu zen eta, ondorioz, Londresen Vancouvererako hegazkina ezin izan nuen hartu. Horrenbestez, helmugara 24 ordu geroago iritsi nintzenez, oporraldietako egun bat eta kontratatua neukan ibilgailuaren alogeraren egun osoko tarifa (10.000 pezeta, alegia) galdu nituen. Aire konpainiak nolako kalte-ordaina zor didan jakin nahi nuke.\nHorrelako kasuetan, hegaldia arrazoirik gabe atzeratzearren kontsumitzaileak nolabaiteko indemnizazioa jasotzeko eskubidea daukan arren, horren munta ez du xedatzen arautegiak. Airezko Nabigazioaren Legeak gauza bakarra xedatzen du: aire-konpainiek ez dutela inolako erantzukizunik erabiltzaileen aurrean, hegaldia geroratze edo bertan behera uzte horiek halabeharrekoak direnean edo hegaldiaren segurantzia kolokan ipin lezaketen meteorologi gorabeherek aginduta badaude. Horiek horrela ere, airezko garraio konpainiek gainerako kasuetan ere inolako indemnizaziorik emateari uko egiten diote den-denetan. Kontratuetan agertzen den baldintza orokor bati heltzen diotenez, atzeratzeengatiko erantzukizunik ez dute bereganatzen, ordutegirik ez dute bermatzen eta, aurretiaz iragarri gabe, ordutegiak aldatzeko eskubidea beren buruari aitortzen diote. Kontratuko klausula horiek, dena den, epaitegiak baliogabetzat hartzen ari dira, Kontsumitzaile eta Erabiltzaileak Defendatzeko Lege Orokorra urratzen dutelako: izan ere, fede onaz eta alderdien arteko kontra-prestazioen bidezko orekaz kontrakoa da aipatutako klausula eta, gainera, kontsumitzailea bidegabe kaltetzen du.\nIndemnizazioa jasotzeko eskubidea halakotzat harturik, erabiltzaileak benetan jasaniko kalte-ordainak zehaztu behar dira. Zuk aipaturiko kasuan, kalteak balioztatzeko erreferentziak galdutako oporraldi-epea (egun bat) eta alokatzeko ibilgailuaren tarifa dira. Orientazio gisa, aipa dezagun Madrilgo lehen instantziako 13. Epaitegiak 1999ko apirilaren 23an emaniko epaian, oporraldi egun bat galarazi zion hegaldiaren atzerapen batengatik, erabiltzaileari 52.000 pezeta ordaintzera kondenatu zuela Iberia konpainia. Urtebete geroago, Epaitegi Gorenak beste aire-konpainia bat kondenatu zuen, arrazoitu gabeko hegaldi bat hamar orduz atzeratzearren, erabiltzaileari 250.000 pezeta ordain ziezaion (2000ko maiatzaren 31ko epaia). Arestian (2001eko martxoaren 13an), Madrilgo lehen instantziako beste epaitegi batek hegaldia atzeratzearren, erabiltzaileari 250.000 pezetako indemnizazioa ordaintzera kondenatu du Iberia konpainia.\nKontuan har dezagun, nolanahi ere, indemnizazioa jaso ahal izateko, aire-konpainiaren erreklamazio-liburuan ohartarazpena egin beharra dagoela. Konpainiak bide horri uko egiten badio, hurrengo urratsa epaitegietan eman beharko da.


Emakumezkoak archivos > Page 3 of 9 > universitario bilbao rugby\nUniversitario Bilbao Rugby larunbat honetan aurkeztuko da bere zaleen aurrean, eta Arrasate-Ordizia taldea izango da aurkaria. Uni Bilbaok lehen jardunaldian galdu egin zuen Gaztediren aurka, baina Fangon ahalegina egingo du bere jokoa inposatzeko, denboraldi-aurrean ere aurrez aurre izan duen talde honen aurka, horrela porrota Arabako lurrean atzean uzteko asmoz. Etxekoek eta bisitariek partidak galdu…\nUBR taldeko emakumezkoen taldeak larunbatean ireki zuen arabarren eta bizkaitarren arteko lehia bikoitza, baina estreinaldia ez zen Rekaldeko taldearen aldekoa izan. Partida parekatua izan zen bigarren zatiaren erdialdera arte, orduan bilbotarrek garesti ordaindu baitzituzten egin zituzten akats batzuk. Liga hasierako urduritasuna baretuz joan zen erlojuak aurrera joan ahala, eta, ondorioz, Carlonen taldeak bere jokoa egin…\nGamarran izango da Universitario Bilbao Rugbyaren estreinaldia\nUniversitario Bilbao Rugby Arabara joango da larunbat honetan denboraldia hasteko. Gasteiztarrek eta bilbotarrek iaz bezala emango diote hasiera euskal ligari; orduko hartan, Carlonen taldeak arabarren aurka irabazi zuen jokatutako bi partidetan. UBRk bezala, etxeko taldeak mailatik igo diren jokalariak sartu ditu bere lerroetan, beteranoak eta gazteak nahastuz. Entrenatzaile bilbotarrak esan duenez, denboraldiko lehen partida ofizial…


2019-2020an geratzen diren eskolak online bidez egitea erabaki du Mondragon Unibertsitateak | Mondraberri Arrasateko Ataria\nHasiera Albisteak 2019-2020an geratzen diren eskolak online bidez egitea erabaki du Mondragon Unibertsitateak\nGraduko eta masterreko jarduera guztiak Internet bidez egingo dira ikasturtea amaitu arte. MUk erabakia hartu du Eusko Jaurlaritzarekin bilera egin ostean. Erabaki honek helburu ditu “zalantzazko egoerari bukaera ematea, eta ikasleei lasaitasun mezu bat helaraztea”.\nCovid19-aren pandemiaren ondorioz, unibertsitate arrasatearrak orain arte “irakaskuntza-jarduera osoa online garatu” du.\nHala ere, kontuan hartu du “datozen asteetan indarrean mantenduko direla neurri batzuk ez dutenak ahalbidetuko eskola presentzialak egitea, ezta ebaluazio presentzialak egitea ere”.\nUnibertsitate arrasatearrak erabaki hau hartu du atzo arratsaldean Eusko Jaurlaritzako Hezkuntza Sailarekin bilera egin ostean.\nErabaki honek suposatzen du 2019-2020an geratzen diren klase guztiak online eskainiko dituela, bai graduan baita masterrean ere, ebaluazioak barne. “Programatutako ikasturtearen amaiera-datak errespetatuko” ditu.\nUnibertsitateak jakitera eman duenez, online bidezko lehen hiru asteetako irakaskuntzaren eta ebaluazioaren “balorazioa ona da”.\n“Egoera sanitarioak eta laboralak ahalbidetzean, ikasleen itzulerari ekingo zaio”, eta “kasu bakoitzean praktikak, prestakuntza duala, gradu-amaierako lanak, master-amaierako lanak,… nola amaitu erabakiko da”.\nMondragon Unibertsitateak kinka honetan berresten du “pertsonan eta etengabeko ebaluazioan oinarritutako” irakaskuntza.\nUnibertsitate honen beste online jarduerak, adibidez profesionalentzako formakuntza, ikerkuntza edota transferentzia “aurrez aurre eskaintzeari berrekingo diogu, osasun-egoerak ahalbidetzen duen neurrian”.


Dena prest Gaintzan Sanmigeletarako . diariovasco.com\nDena prest Gaintzan Sanmigeletarako\nDena prest herriko zaindariaren omenez antolatzen diren festak ospatzeko. Gaur San Migel eguna dela eta, 12:00etan meza nagusia, 13:00etan txupinazoa, 14:00etan herri bazkaria Oteñe erretegian, 17:30ean toka. Ander Matxain eta Haritz Garmendia trilitilariek girotuko dute eguna. Bihar, 19:00etan herri poteoa mozorrotuta, 21:00etan herri afaria frontoian (txartelak aurrez salgai udalean) eta 23:00etan playback lehiaketa. Segidan erromeria: Elizagoien ahizpak.


2017ko abenduaren 11\nEzkerretik hasita, Nobel batzordearen ordezkaria eta saria jasotzen ICANeko Satsuko Thurlow eta Beatrice Fihn. (Argazkia: Nobel Prize)\nMundu osoko 98 herrialdetako 440 gizarte erakundek osatzen duten ICAN Arma Nuklearrak Debekatzeko Nazioarteko Kanpaina koalizioa justu urte honetan ari da lortu nahian Nazio Batuen Erakundeak nazioarteko lege bihurtzea arma atomikoen debekua. Orain artean 122 sinatu dute iazko abendutik negoziatzen aritu diren proposamena. Paradoxikoki, Nobel sariak ematen dituen Noruegak berak ez du sinatu nahi izan debekua, OTANeko gainerako potentziek –Espainia eta Frantzia barne– eta bonba atomikoa daukatenek –Txina, Errusia, India, Israel...– sinatu ez duten moduan.\nNobel sariak ematen dituen batzordeak adierazi duenez, "ICANek jasoko du saria hainbeste lan egin izanagatik arma nuklearren erabilerak ekar dezakeen hondamendi humanitarioaz ohartarazten eta aitzindari lana egin duelako arma horien debeku-ituna lortzeko bidean".\nICANen izenean saria hartzera erakundearen idazkari nagusi Beatrice Fihn batera azaldu da Setsuko Thurlow japoniarra, Hiroshiman AEBek lehen bonba atomikoa lehertu zutenean oso hurbil egon arren bizirautea lortu ondoren arma nuklearren kontrako ekintzaile nabarmena izan dena. "Erori ondoren altxatu egin gara –esan du– eta esan dugu: ezin dira elkarrekin bizi gizadia eta arma nuklearrak. Arma nuklearren garatzeak ez du nazio bat bere handitasunera jasotzen, baina hondoratzen du txarkeriaren amildegi ilunenera. Arma horiek ez dira beharrezko gaiztakeria bat, gaiztakeriarik handiena baizik. Lortu dezagun hau izatea arma atomikoen amaieraren hasiera".\nBakearen Nobel saria emateko hitzaldi guztiak ikus-entzun daitezke antolatzaileen bideo honetan:\nKanal hauetan artxibatua: Arma nuklearrak | Bakearen Nobel Saria


Gentle abestiak luzatzen digun sintetizadore linea\nbatekin hasten da Low taldearen disko berria. Hortik aurrera ohiko ahots eta kitarra sendoak, intentsitatearen gora beherak eta urte hauetan ezinbesteko erreferentzian bilakatu dieten abesti hipnotikoak aurkezten dituzte. Zuzen jaurtitzen dituzte hauek eta disko borobila da, azkeneko urteetan gauzatu duten onenetakoa. Berriz ere konponketa eta koru miresgarriez gozatzeko aukera aparta luzatzen digute.\nKosta egiten saio Zach Condon-i The Flying Club Cup diskoan osatu zituen himnoak sortzea. Bide horretan orkesta doinuekin eraikitako The Rip Tide gauzatu zuen, lan konplexua benetan. Oraingoan sinpletasunera jo eta pianoaren garrantzian oinarritu da disko berria egiteko orduan. Bisitatzen dituen hirien eta herrialdeen eragina erakusten jarraitzen du lan pausatuago honetan. Diskoak duen hoberena Condon-ek bere majia mantentzen duela egiaztatzea da.\nNew Yorken grabatu zuen aurreko Wenu Wenu diskoa\nez bezela Bahdeni Nami Estambulen grabatu du Omar\nSouleyman Siriarrak, egun exiliaturik bizi den hirian. Alemaniako Modeselektor elektronika bikotearen Monkeytown Records diskoetxeak argitaratutako diskoaren ekoizpenean Four Tet, Gilles Peterson edo Black Lips-eko musikariek parte hartu dute. Kantu luze eta errepikorrekin betetako lana da non sintetizadore, perkusio eta instrumentu tradizionalak nahasten diren.\nAskorentzat kultuzko taldeen tenpluan zuten lekua\ngaldu badute ere guk handik atera ezinik jarraitzen dugu. Sintetizadoreak eta rocka batzen dituzten kantu instrumentalez beteta dator azkeneko lau urteotan prestatu duten Magnifique diskoa. Jamaika eta Brooklynen artean grabatu dutena. Bertan, Cream on Chrome, Abrasive edo Cold fingers bezalako doinu zoragarriak aurkituko dituzu. Springwater (1971) taldearen I will return abestiaren bertsioa ere sartu dute.\nEkuadorreko Nicola Cruz musikariaren lehendabiziko disko luzea urte amaieran etorriko da. Hori gertatu bitartean argitaratzen ari den kantu solteez maiteminduta gaudenez hona ekarri dugu zu ere bere musikarekin maitemindu zaitzan. Andes Step delako estiloan kokatzen dute batzuek bere musika: elektronika, Ekuadorreko folklorea eta ohianeko doinuak nahastean datza. Hori da Invocación EP honetan aurkituko duzunta. Abesti oso bereziak argitartzen dituen tipoa da Nicola Cruz.\nLos Pakines 70. hamarkada hasieran Perun sortutako Cumbia eta Rock instrumentala batzen zituen taldea da. Melodia bereziek osatzen zuten haien eskaintza eta garai hartan izandako cumbia eztandaren ezinbesteko erreferentzian bilakatu ziren. Doinuak sortzeko zuten moduagatik “soinu dotorea” etiketa jarri zioten taldeari. Orain 24 abesti batzen dituen bilduma argitaratu du Infopesak eta bertan Caramelo de menta bezalako arrakastak entzun ahal izango duzu.


"Unerik zailena minbizia diagnostikatzea da, beti" - Bergara - Goiena.eus\n"Unerik zailena minbizia diagnostikatzea da, beti"\nJone Olabarria 2021-10-08 13:56\nPaziente askok diete beldurra, baina beste asko erlaxatu egiten dira, eta kontsultan lo geratzen dira; hala ere, tratamenduen osteko aldaketak ikusita, "harro" daude\nAntzinako dentistek utzitako "ospe txarra" gainditu nahian, dentistarenera beldur gabe joatea gomendatu dute gorosabeltarrek. Hogeita hamar urte baino gehiago daramatza lanean Bergaran aitak, orain alaba ere ortodontzia eta hagin artean barneratuta ere.\nZergatik erabaki zenuten dentista nahi zenutela izan?\nNire kasuan [Alberto], Medikuntza amaitu eta urte batzuk mediku lan egin ondoren, pentsatu nuen aukera ona izan zitekeela eta Bergaran ireki nuen kontsulta 1990. urtean. Nik ere [Andrea] betidanik gustuko izan dut, beti erreparatu izan diet jendearen hortzei eta irribarreari.\nAlaba zurekin lanean duzu orain; eragingo zenuen zuk honetan ere...\nEz zuzenean, etxean eta inguruan ikusten denak bere eragina du.\nZergatik diogu beldurra dentistari?\nNik uste dut antzinako dentistek utzi dutela fama hori. Gaur egun egiten diren tratamenduek ez dute zerikusirik lehengoekin. Beldur gabe etorri behar dugu dentistarengana, eta txikitatik ohitu sarri etortzera.\nHorrela galtzen zaio errespetua?\nPaziente askok, nahiz eta gezurra dirudien, lo hartzen dute tratamenduetan, endodontziak egiterakoan, adibidez, baita kirurgietan ere, zurrungaka. Tratamendua bukatu eta gero, askok ez dute onartzen lokartu egin direla. Nola izan liteke dentistarenean lo hartzea...\nZer da zuen lanak duen onena eta txarrena?\nOnena jendearekin harremana izateko aukera da. Txarrena, lanbide zorrotza dela eta erabat eguneratuta egotea eskatzen duela. Etengabe formakuntza eta ikastaroak egiten ditugu; askotan, asteburuetan.\nEgitea gehien gustatzen zaizuena?\nGehien, kasu bat hartu eta orokorrean planifikatu eta tratatzea. Adibidez, aho osoko errehabilitazio bat. Pazientearen ahoa erabat aldatzen da, eta gustuko dut lehengo eta geroko argazkiak ikustea, beste pertsona bat dela ematen baitu...\nZeintzuk dira momentu zailenak?\nAzterketetan, ahoa oso-osorik aztertzen dugu. Momentu zailena minbiziren bat diagnostikatzean izaten da, inolako zalantzarik gabe. Guk kudeatu behar dugu, eta pazienteari komunikatu. Horiek dira momentu latzenetakoak.\nZer da garrantzitsuena gertuko zerbitzu bat eskaintzeko orduan?\nGarrantzitsuena da, betiko fa-miliako medikua daukagun bezala, pazienteek beraien familiako dentista garela sentitzea, beharra duten bakoitzean betiko lekuan topatzea.


Adurizek beste urtebeterako berritu du Athleticekin | Kirola | Berria\nAdurizek beste urtebeterako berritu du Athleticekin\n38 urteko jokalariak hamabigarren denboraldia beteko du talde zuri-gorriarekin. 390 partida jokatu ditu, eta 171 gol sartu.\nAskatu da korapiloa. Aritz Adurizek Athleticen jarraituko du. Aurrelari donostiarrari ekainaren 30ean amaituko zitzaion kontratua talde zuri-gorriarekin, eta zalantza zegoen ea jarraituko zuen edo ez, sasoi honetan hogei partida besterik ez baitu jokatu, lesioen eraginez. Bada, gaur jakinarazi du Athleticek bere webgunean jarritako bideo batean Adurizek beste urtebeterako berrituko duela, hots, 2020ko ekainaren 30era arte.\nAdurizek 11 denboraldi daramatza Athleticen, hiru alditan banatuta: 2000tik 2003ra, 2005etik 2008ra eta 2012tik hona. 390 partida jokatu ditu guztira, eta 171 gol sartu ditu. Hain zuzen, seigarren da talde zuri-gorriarekin gol gehien sartu dituzten jokalarien artean.


aralar.net - Aralarrek eta ABk alderdi abertzaleei elkarlanerako deia egin die, erabakitzeko eskubidea gauzatzeko urratsak emateko - blog officiel Abertzaleen Batasuna\nPublié le 10 septembre 2010 par Abertzaleen Batasuna\nAralarrek eta ABk alderdi abertzaleei elkarlanerako deia egin die, erabakitzeko eskubidea gauzatzeko urratsak emateko\nAralarrek eta Abertzaleen Batasunak dei zuzena egin die Euskal Herriko alderdi abertzale guztiei, “salbuespenik eta bazterketarik gabe, elkarlanaren bidetik, akordio politiko bat bilatu dezagun, herri honek bere etorkizuna erabaki ahal dezan urratsak emateko. “Herri hau herria dela, eta bere etorkizuna erabakitzeko eskubidea duela aitortzen duten guztien artean indarrak batzera deitzen ditugu alderdi guztiak”. Zentzu horretan, erabakitzeko eskubidearen defentsak gehiengoa batzea eskatzen duela azpimarratu dute.\nErabakitzeko eskubidea gauzatu ahal izateko, beren ibilbide orria zein den azaldu dute Aralarrek eta ABk. “EAEn eta Nafarroan erabakitzeko eskubidea biltzen duen estatutu berria idatzi, eta Ipar Euskal Herrian lurralde elkargo batean gauzatuko den ezagutza instituzionala. Bakoitzak bere erabaki esparrutik, eta bere errealitate sozial eta politikoa aintzat hartuta, herri bezala ditugun erronkei heldu behar diegu. Bat gatozen gai horietan desberdintasunen gainetik adostasunak bilatu behar ditugu, herri bezala ditugun eskubideak defenditzeko eta egoera aldatzea nahi ez dutenei eragiteko”.\nPrentsaurrekoa egin dute gaur goizean Donostian Aralarreko Jon Abril koordinatzaileordeak eta Rebeka Ubera antolaketa idazkariak eta ABko idazkaritzako kide Andde Sainte-Mari eta Joseba Garaik, egoera politikoaren eta etorkizuneko ezker abertzalearen beren irakurketa bateratua aurkezteko. Erabakitzeko eskubidearen inguruan elkarlana eskatu duten bezala, gauza bera eskatu dute ezkerreko esparru abertzalean. “Sentsibilitate bi, eta alderdi edota mugimendu politiko ugariz osatua egon da ezker abertzalea historikoki. Egoera hori ez dugu egun batetik bertzera gaindituko, baina Abertzaleen Batasunak eta Aralarrek, eztabaida hori mahai gainean jarri, eta etorkizuneko ezker abertzalearen oinarrietaz eztabaida sustatu nahi du”.\nAzpimarratu dutenez, gaur egun ezker abertzalea “anitza eta zabala” da. “Baina zatituta dago. Etorkizunean, zatiketak gainditu, eta indar metaketa edo konfluentzi bat bideratu beharko dugu. Ezker abertzale horrek nolakoa izan behar duen, konfluentzi, batuketa, konfederazio, federazio... eta bere barne antolaketa, ildo politikoa eta ideologikoa eztabaidatu eta adostu beharrekoak dira”.\nBaina horretarako oztopo nagusia ETAren existentzia dela ohartarazi dute. “Bakerako bidean urratsak ematen badira, eztabaida honetan ere sakontzen joan behar dugu. ABk eta Aralarrek eztabaida hau beharrezkoa ikusten dugu, eta berau bultzatuko dugu. Ezker abertzalearen bategitea elkarren errespetutik abiatu behar du, abangoardiak utzirik, dauden errealitate eta sentsibilitateak aintzat harturik; bide politiko eta demokratikoetan sakonduz, politika egiteko molde berriak azalduz, eta alternatiba politiko, sozial, ekonomiko eta ekologiko bat gizarteratuz”.\nBestalde, eta ETAk igandean plazaratu zuen agiriaren harita, Aralarreko eta ABko ordezkariek esan dute “itxaropenez” bizi dutela egoera politikoa, “Euskal Herria bake bidean jarriko duen aldiaren aitzinean egon gaitezkeelako, herritarren gehiengoak eskatzen duen moduan. Itxaropenez, bakerako bideak ere normalkuntza politikoan sakontzen laguntzen ahal duelako”. Bakerako bidean “zailtasunak” izan daitezkeela ohartarazi dute. “Baina zailtasunen gainetik, jokoan dagoena handia dela uste dugu: bakea. Ahalegin horretan, guztiok paratu behar dugu gure aldetik”.\nEra berean, dei zuzena egin diete Espainiako eta Frantziako Gobernuei eta ETAri. “Eskuzabal jokatzea eskatzen diegu, argitasunez eta aitzinean dagoen aukerari inongo aterik itxi gabe. ETAk ere, eskuzabaltasun bera erakutsi behar du, eta igandean publiko egin zuen agirian sakondu, eta eraso armatuei behin betirako itxiera eman behar die, gibelera egiteko edozein aukera behin betirako errotuz”.\n« Berria.info - Aralarrek... Sud Ouest - 60 km pour... »


Andretxeak emakumeentzat lau ikastaro berri eskainiko ditu datozen hilabeteetan — Eibarko Udala\nAndretxeak emakumeentzat lau ikastaro berri eskainiko ditu datozen hilabeteetan\nAutodefentsa feminista, lana aurkitzeko trebetasunak edota aldaketak kudeatzen ikasteko alderdiak landuko dituzte ikastaroetan.\nAndretxeak, Eibarko Emakumeen Etxeak, Jabetze Eskolaren bitartez, datozen hilabeteetarako hainbat ikastaro antolatu ditu: ‘Lana aurkitzeko edo lanez aldatzeko trebetasunak’, ‘Autodefentsa feminista’, ‘Emakume-gorputzean bizi izatea’ osasun-tailerra eta ‘Hobeto bizi izateko aldaketak kudeatzen ikastea’. Ikastaro guztiak urria, azaroa eta abendua bitartean eskainiko dira.\n‘Lana aurkitzeko edo lanez aldatzeko trebetasunak’ tailerra euskaraz eta gazteleraz eskainiko da; gazteleraz, urriaren 20an eta 27an, azaroaren 3an, 10ean, 17an eta 24an eta abenduaren 1ean eta 5ean, 15:00etatik 17:00etara. Guztira, 16 ordu izango dira. Euskaraz, berriz, urriaren 19an eta 26an, azaroaren 2an, 9an, 1ean, 23an eta 30ean eta abenduaren 14an eskainiko da, 10:00etatik 12:00etara.\nIkastaroa Mertxe Arratibelek emango du Andretxeako lokaletan. Tailer horrek lanerako jabetzen gaituzten tresna eta abilezia pertsonal, emozional eta sozialak eskainiko ditu erronka ezberdinei aurre egiteko: lana aurkitu edo mantentzeko, daukagun lana hobetzeko, autonomo bezala eraikitzeko edo norbere enpresa bat eraikitzeko.\nUrriaren 21ean eta 28an, azaroaren 4an, 11n eta 18an eta abenduaren 2an eta 16an ‘Emakume-gorputzean bizi izatea’ osasun-tailerra eskainiko da, gazteleraz, Portaleko ikastaro gelan; 17,5 orduko iraupena izango du eta 10:30etik 13:30era eskainiko da.\nTailer horretan, gure gizartean, emakume gorputzean bizi izateak zer esan nahi duen eta zer dakarren aztertuko da, osasun erreferenteak edukitzeko gure gorputzen neurrira. Patricia Verdesek eskainiko du tailerra.\n‘Autodefentsa feminista’ ikastaroa Isa Bernalek eskainiko du, gazteleraz, azaroaren 5ean eta 6an (larunbata eta igandea); larunbatean 10:00etatik 13:30era eta 16:00etatik 20:30era. Igandean, berriz, 10:00etatik 13:30era izango da. Ikastaroa Portalean eskainiko da (dantza gelan), 11 orduko iraupenarekin.\nIkastaro horren bidez erasoak identifikatu ahal izango dira, euren jatorria aztertu, eta bortizkeriaren garapena eta ondorioak ezagutu. Era errazean eta zailtasunik gabeko tekniken bidez irakatsiko zaie emakumeei eguneroko bizitzan pairatzen diren eraso sexistei aurre egiten.\nDatozen hilabeteetarako Andretxeatik programatutako laugarren tailerra ‘Hobeto bizi izateko aldaketak kudeatzen ikastea’ du izenburu. Ana Baza formatzaileak zuzenduko du ikastaroa, gazteleraz, 8 orduko iraupenarekin eta Andretxean egingo da azaroaren 9an, 16an, 23an eta 30ean, 18:00etatik 20:00etara.\nTailer horretan emakumeek ikasiko dute beren bizitzetan gertatzen diren aldaketak era egoki eta onuragarrian kudeatzen. Helburua da, zirrarak eta pentsamendua landuz, aldaketak, krisiak eta dueluak era naturalean begiestea.\nPatricia Arrizabalaga, Berdintasun zinegotziaren hitzetan, “aipatutako ikastaroek beren trebetasunak garatzen laguntzen diete emakumeei, formazioa eta esperientzia ematen diete, baita sareak sortzeko aukera eman ere. Udaletik lanean jarraituko dugu emakumeen jabetzerako beharrezkoak diren erremintak ezartzen: emakumeen identitate eta balioaren errefortzua, eskubideen ezagutza eta horiek nola lortu”.\nMatrikulak eta epeak\nAipatutako ikastaro eta tailerretan parte hartzeko matrikulazioak Pegoran eta Andretxean egin daitezke (NANren fotokopia eraman behar da). Matrikulen epea ikastaro bakoitzaren arabera itxiko da. ‘Lana aurkitzeko edo lanez aldatzeko trebetasunak’ eta ‘Emakume-gorputzean bizi izatea’ ikastaroetan izena emateko epea urriaren 11n amaituko da. ‘Hobeto bizi izateko aldaketak kudeatzen ikastea’ eta ‘Autodefensa feminista’ ikastaroetan, berriz, urriaren 31an bukatuko da izena emateko epea.\nInformazio gehiago nahi izanez gero interesatuek Andretxeara jo dezakete (Zezenbide kalea, 9), 943700828 telefono zenbakira deitu edota ‘andretxea@gmail.com’ posta elektronikora mezua bidali. “Emakumeentzat topaketa gune, formazioa eta hausnarketa” izan nahi den toki horretan emakume guztiak parte hartzera gonbidatu nahi dituzte Andretxeatik.\netiketak: Emakumeak, Ikastaroak, Andretxea


HASI DUGU SAGARDOTEGI DENBORALDIA\nAzkenean, iritsi da Sagardo Berria probatzen hasteko eguna! Gurutzeta Sagardotegian gaur ireki ditugu ateak, Astigarraga gune gorritik atera denean. Dena prest dugu, inoiz baino modu seguru eta goxoagoan zure sagardotegi esperientziaz gozatu dezazun, gertuko tratua eta familia giroa bazterrean utzi gabe.\nAurten, asteartetik igandera emango dugu zerbitzua, bazkarietarako, 13:30etatik 17:30etara. Baina, aurrez erreserba eginez gero, bisita gidatua, hamaiketakoa eta guzti, egin ahal izango da 15 euroan.\nHorrez gain, betiko menu tradizionala izango da aukeran egunero: txorizoa sagardotan, bakailao tortila, bakailao frijitua piperrekin, txuleta, eta intxaurrak, Idiazabal gazta eta irasagarra. Gainera, enkarguz bakailaoa saltsan edota xapoa ere eskatu ahal izango dira. Era berean, 24 euroko menu murriztua ere ez da faltako; aurten, astearte, asteazken eta ostegunetan.\nEta nola ez, sagardoak merezi duen protagonismoa izango du. Mahaiko lau lagun elkartu ahal izango dira, eta guztiek eserita egon beharko dute. Ezingo dute txotx egin ohi bezala, baina, tradizioa mantenduz, aukera izango da kupela desberdinetako kalitatezko Gorenak sagardoak eta Euskal Sagardoa jatorri deituradunak dastatzeko, mahaira gerturatuko zaizkien pitxer eta sagardo botila gardenei esker. Dastatzen diren sagardoen inguruko informazio xehatua emango dugu, sagardo probaketa mimoz egin ahal izateko.\nBestalde, inguruko mahaietako kideekin elkartzea ezinezkoa izango den honetan, sagardoak dastatu eta iritziak partekatzen jarraitzeko aukera ere izango da; online lehiaketa txiki bat jarri dugu martxan. Parte-hartzaileen artean bi lagunentzako otorduak doan zozketatuko dira hamabostean behin.\nAforoa txikiagoa den honetan, gozatu betiko sagardotegiko esperientziarekin, sekula baino modu seguru eta atseginagoan. Ez geratu tokirik gabe eta egin zure erreserba!


Okeleagaz preparautako hestebeteak - bizkaie.biz\nJan-edanak II. urtea // 33. zenbakia - 2003ko irailaren 1a\nHestebeteen ur kopurua oso aldakorra izan daiteke % 30-60 bitartean, beti be, hestebeteak izan dauen sikatze mailearen arabera. Gogoratu eizue elikagai bat sikuagoa dan neurrian, elikagai kopuru bardinean ur gitxiago eta mantenugai gehiago jaten doguzala, hau da, konzentratuago dagoala.\nOkeleagaz eginda dagozanean, kalidade oneko proteinak daukiez eta gehitzen deutsiezan beste produktuen arabera proteina kopurua % 12-20 bitartekoa izango da (zenbat eta okela proportzino handiagoa izan hestebeteak orduan eta proteina kopuru handiagoa izango dau).\nGehienetan, koipe kopuru garrantzitsuakaz eginda dagozanez (kasu batzuetan produktu honeen koipea % 50ekoa izaten da) eta animalia eratorriko koipea izanda, kolesterol kopuruak maila garrantzitsuetan egon leitekezanez, euren kontsumoa handiegia ez izatea komenidu da.\nElikaduran orekea modu askotan mantendu daitekela gogoratuko dogu, hau da, gure elikaduran animalia eratorriko koipe gitxi jaten badogu, osasun arazoak sortzeko arrisku gitxigaz, hestebete kopuru handiagoak jan geinkez baina gure elikaduran animalien koipea jateko ohiturea badogu, hestebete gitxiago jan beharko geunke.\nHestebeteari gehitzen jakon koipe kopurua be oso aldakorra izaten da hestebetea egiten daben persona edo enpresen arabera; berbarako, oilasko eta paboaren okelegaz egindako saltxitxek koipe gitxi izaten dabe gehienetan.\nEdozein modutan be, koipearen propiedadeetako bat gogoratzea komenidu jaku: koipeak janariak gozatsuak eta aroma onekoak izaten laguntzen dau, ahosabairako atseginak izaten hain zuzen be; koipe gitxiko hestebete bat gehienetan sikuegia otuko jaku jateko orduan. Beraz, betikoa, hau da, elikagaiok neurriz eta gustora jaten ikasi behar dogu.\nBurdin iturri ona dira (okeleagaz batera) eta bitaminak be okeleren antzera dituez, B12 bitamina izan ezik.\nBestalde, uruna edota patata gehitzen deutsien hestebeteek almidoia edo karbohidrato konplexua be izango dabe.\nAzken buruan, hestebete batzuen konposizinoa ikusiko dogu (datuak 100 gramu elikagairako dira):\nEnergia (Kcal) Proteinak (g)\n326 13 30 1,2 100 1,6\n468 17,6 44,2 - 100 2\n380 17 35 - 62 2,5\n265 19 21 - 100 2\n294 14 26 1 100 2\n315 20,4 25 0,6 100 2\nELAN VITAL Mediku Zentrukoa.\nOporrak pasau eta iraila heldu jaku eta batzuk beharbada bizimodua normaltzen hasiko ziran honezkero nahiz eta gehienok uda sasoia apur bat luzatzen eta iraileko xarmaz be gozetan ahalegintzen garan; beste batzuek, barriz, oraintxe hasiko zituen oporrak. Zagozen lekuan zagozela, gehienontzat urte sasoi hau, beste guztiak legez, noizik behin hestebeteren bat ogi zatitxu bategaz jateko aproposa da, gehienontzat edozein tartetxu eta atxakia ona da txorizo edo saltxitxoi apur bat piketako…; kontuak kontu, horrexek jaten doguzanean, gure gorputzean ze mantenugai jasoten dogun ezagutuko dogu oraingoan.\nHestebeteak okelak eraldatuta lortzen diran produktuak dira eta okela hori txikituta egoten da normalean. Hainbat kasutan, okeleaz ganera beste osogai batzuk be izan leikiez: animalia eratorriko koipeak, zitu eta lekaleen urunak, gatzak, aromatizatzaileak (berbarako berakatza), koloratzaileak (pimentoia...) eta beste gehigarri batzuk.\nHestebeteak ondo baino ezagutuko dozuez baina hona hemen batzuk: txorizoak, saltxitxak, solomo-hestebetea, butifarrea, saltxitxoia, sobrasadea...\nAitatutako osogai horreek guztiak heste natural edo artifizialen barruan sartuta preparetan dira eta bai freskotan eta bai kontserbazino metodoren bat (berbarako sikatzea) aplikau ostean jan leitekez. Batzuk gordinik egoten dira eta beste batzuk egosita.\nHestebete gehienak txarri okeleagaz preparetan dira baina kasu batzuetan okela zatiak izaten ditue (behi eta txarri okelearen nahasteagaz egindako txorizoak) edota beste okela mueta batzuekaz be egiten dira (oilasko edo pabo saltxitxak).\nOkelearen tratamentu teknologikoa oso zaharra da, berau erabili ezik okelea laster usteltzen dalako; pentsaizue beraz, zelako garrantzia eukan horrek hozkailurik ez egoan sasoietan. Horrezaz ganera, gizaki gehienoi asko gustetan jaku okela kontserbatuaren gustoa eta kontserbazino metodoak asko hobetu diran sasoietan be hestebeteak eta prozesautako beste okela batzuk gustora jaten jarraitzen dogu.


Palencia: "Kiroldegien kudeaketa txarrak 100.000 euroko gainkostua suposatuko du" : Oarsoaldeko Hitza\nPalencia: "Kiroldegien kudeaketa txarrak 100.000 euroko gainkostua suposatuko du"\n100.000 eurotik gorako gainkostua erakarri duela kiroldegien "kudeaketa txarrak" salatu du PSE-EEk.\n100.000 eurotik gorako gainkostua erakarri duela kiroldegien “kudeaketa txarrak” salatu du PSE-EEk. Agerraldia egin du gaur Isaac Palencia PSE-EEren bozeramaileak sozialisten egoitzan gaiaren gaineko balorazioa egiteko, eta Kirol zinegotzia eta alkatea jarri ditu jomugan.\nJoan den asteartean agerraldia egin zuen Aizpea Otaegi alkateak, Bernar Lemos zinegotziarekin, eta Maite Gartzia Kirol zinegotziarekin batera. Bertan jakinarazi zuten, BPXport enpresak utzi egin zuela udaleko kirol-instalazioen kudeaketa, eta horrenbestez, udalak beregain hartu duela instalazioen eta langile subrogatuen kudeaketa. Kiroldegiak normaltasunez ari direla funtzionatzen hilaren 1etik ere jakinarazi zuten agerraldi horretan, eta esleipen berri baterako lizitazioa irekita zegoela jada.\n“Oarsoaldea garapen agentziak 102.247,67 euro kobratuko dizkio udalari kiroldegien kudeaketa hiru hilabetean egiteagatik—esan du Palenciak—, eta gainkostu horrek bi arduradun ditu alkatea eta Kirol zinegotzia, behar zen unean lizitazioa esleitzeko gaitasuna izan ez dutelako”. “Aurreikuspen falta” egotzi die, gainera, biei, “esleipena egindakoan ez zen enpresarik aurkeztu, eta BPXport enpresari nahitaezko luzapena ezarri zion”.\nAtzera begira jarri da sozialista eta Errenteriako kirol instalazioen kudeaketa egiteko esleipen prozesua zabaldu zutela iazko otsailaren 21ean azaldu du, “hutsik gelditu zen ez zelako enpresarik aurkeztu lehiaketara, baldintzak ez zirelako interesgarriak”·. Une hartan, nahitaezko luzapena onartu zuela dekretu bidez alkateak gaineratu du Palenciak, “eta kontratua amaitua bazuen ere, zerbitzua ematen jarraitzera derrigortu zuen enpresa. Bederatzi hilabetez izan da egoera hori, pasa den abenduaren 31 arte”. Bederatzi hilabete horietan zerbitzua berriz ez esleitzea “arduragabekeria” izan dela erantsi du.\nOarsoaldea Garapen Agentzia kiroldegien kudeaketarako “baliatzea” ere kritikatu du Palenciak, “ez da bere egitekoa halako zerbitzuak eskaintzea, eskualdearen garapen ekonomikoa sustatzea baizik”.\nKiroldegietakoa ez dela kasu bakarra esan du sozialisten bozeramaileak: “Egoera berean izan diren edo egun diren bestelako zerbitzuak dira udalerrian; Erdialdeko, Beraungo eta Pontikako jubilatuen egoitzak, Beraun eta Fanderiako futbol zelaietako kantinak, urteak itxita daraman San Marko gotorlekuko ostalaritza zerbitzua, edota lizitazioa berandu ateratzeagatik iaz zegokiena baino hiru hilabete beranduago martxan jarritako ludotekak”.\n“Arurak hartzeko” eskatu dio gobernu taldeari Palenciak amaitzeko, “oraindik orain ez dakigu zein ondorio ekonomiko eta juridiko izango dituen, ezta langileei edota zerbitzuari berari eragingo ote dion egoerak”.


BILTEGIRAKO ETA ORGATILETARAKO LANGILEAK (SE-21-236)\nSynergie ABLEak biltegirako eta orgatiletarako langileak behar ditu.\nFuntzioak: kargatzea, biltegiratzea, logisika eta postuei dagozkienak.\nBaldintzak: antzeko lanpostuan izandako esperientzia, berehalako prestasuna, egun solteak lan egiteko prestasuna.\nEskaintza interesatzen bazaizu, utzi zure mezua gehien interesatzen zaizun ordu-tartea adieraziz. Zurekin harremanetan jarriko gara hitzordua emateko eta zure lehentasunak jarraitzen saiatuko gara.\nWebgune honen bidez hitzordua eskatzen dutenek lehentasuna izango dute.\nARRANDEGIKO PROFESIONALAK (SE-21-238)\nMEKANIZAZIOKO GOI-MAILAKO TEKNIKARIA (SE-21-232)


Eibarrek berrikuntza foro bat jarri du martxan; lehenengo saioan, gaurkoan, lana sustatzeko proposamenak landuko dira — Eibarko Kultura Ondarea - Egoibarra.eus\nEibarrek berrikuntza foro bat jarri du martxan; lehenengo saioan, gaurkoan, lana sustatzeko proposamenak landuko dira\nGaur bertan Portalean emango zaie hasiera saioei; bertan parte hartuko dute, besteak beste, garapen ekonomikoari lotutako elkarteek, heziketa zentroek, sindikatuek, zenbait enpresa esanguratsuk edo zerikusia duten udal-sailetako arduradunek\nEibarko Udalak aste honetan “berrikuntza foro” bat jarriko du martxan, hiriaren erronken inguruko eztabaida eta elkarrizketa sustatzeko. Ekimena udaleko Ekonomia Garapen, Berrikuntza eta Enplegu sailak bultzatu du. Foro bat izango da, eta bertan parte hartuko dute, besteak beste, garapen ekonomikoari lotutako elkarteek, heziketa zentroek, sindikatuek, zenbait enpresa esanguratsuk edo zerikusia duten udal-sailetako arduradunek.


Asteburu honetan izango dira Alde Zaharreko jaiak - Alde zaharra - Uriola.eus\nAsteburu honetan izango dira Alde Zaharreko jaiak\nuriola.eus 2022-05-23 10:48\nAlde Zaharra hiru egunez jai giroz beteko da. Hilaren 27an, 28an eta 29an ospatuko dira jaiak. Alde Izarrak talentu lehiaketak emango dio hasiera egitarauari, eta igandeko bertso poteoaren eskutik etorriko da itxiera. Besteak beste, musikak, txapelketek eta larunbateko janariak girotuko dute auzoa.\nHurbil dituzte jaiak Alde Zaharreko auzotarrek. Asteburu honetan, ostiraletik igandera, jendez eta festa giroz beteko dira kaleak. Asteburua iritsi aurretik, auzokideen bilera egingo dute bihar (asteartea) La Bolsan, 19:00etan, azken prestaketarako. Auzo alai, koloretsu eta bizia direla erakutsi dutela argi utzi du jai batzordeak.\nFestak giro onarekin hasiko dira ostiralean, Alde Izarrak talent showarekin, 17:30etatik aurrera. Hurbiltzen den bakoitzak bere gaitasunak erakutsi ahalko ditu eszenatoki gainean. Abestu, dantzatu, playback, zirko, magia... edozer egin ahalko dute lau minututan zehar. Lehiaketarako izen ematea formulario baten bidez egin behar da.\n19:30etik aurrera, ostiraleko bestelako programazioa beteko da. Barrenkalen txapelketak egongo dira eta Sakatu Elektrotxarangak Erronda eta Somera kaleetan, trikitilariak Barrenkalen eta Dj Juseffek 7katu gaztetxean musika jarriko dute. Larunbatean goiz goizetik hasiko dira jaiak gaiteroekin 09:00etan. Beranduago auzoa kolorez betetzen jarraituko du kale animazioak. Ordu berean plaza zaharrean egunari hasiera emango dion txupina botako da eta ur zezenen entzierroa egingo da.\nEra berean, plaza berrian larunbateko egitarauaren gehiengoa ospatuko da. Hamaiketan 97FM-ren irratsaioa eta ordu erdi geroago gastronomikoa. 12:00etan umeentzako jolasak egingo dira eta adin guztietako auzotarrak batuko dituen bazkaria 14:30ean. Erritmoa ez gelditzeko bazkalostea musikatuko da 16:00etatik aurrera. Azkenik janaria pixka bat arintzeko errelebo lasterketa egongo da bostetan. Bazkarirako eta gastronomikorako tiketak Bira kulturgunean eta Cafe Bar Bilbaon hartu ahalko dira.\nPlaza berritik Santiagora lekualdatuko da festa. 18:30etan La Tokokera emango du kontzertua eta 20:00etan musika jarraituko du dantza plazarekin; erritmoa gelditu ez dadin. Bitartean 19:45ean ZB saria banatuko da. Igandeak jarriko dio amaiera Alde Zaharreko jaiei. Barrenkalen zehar bertso poteoa egingo da 13:00etan.


Zer nolako Gabonak. Deia, Noticias de Bizkaia\nAna Urkiza - Lunes, 18 de Diciembre de 2017 - Actualizado a las 06:09h\njAINKOARENGANeta Konstituzioan ez sinesteko, a zelako zubiaz gozatu duzuen!”. Halaxe zioskun Generalisimoak abenduaren 6 eta 8ko zubian whassap bidez birakari egin zen mezuan. Francoren argazkia jaso bezain laster ezabatu nuen mugikorretik. Baina behin eta berriz heldu zitzaidan albistea, lagun ezberdinek bidalita, argazkian klik egin behar zela konturatu nintzen arte. Klik egin eta aurreko lerroetan aipatutako mezuaz tope egin nuenean, diktadore ohiari begira gelditu nintzen. Arrazoirik ez zitzaion falta.\nOrain, hemen datozkigu Gabonak ate joka. Sinestun ez izateko, a zelako oporrak hartuko ditugun! Eta a zelako jan-edanak egingo ditugun! Gero eta jende gehiago omen dago Gabonak gorrotatzen dituztenak;Gabonetan depresioak jota gaixo-tzen direnak;Gabonetan inoiz baino txiroago (bai diruz, baina baita arimaz ere) sentitzen direnak… eta kontua da, negozio bideak idatzitako gidoi bateko pertsonaia gidatuak baizik ez garela.\nGizaki askeak garela eta ez dugula elizaren eta tradizioaren menpeko agertu nahi? Hala bedi. Pentsa dezagun, orduan, opor egunak hartu behar ditugun edo ez;opariak zer dela eta egiten ditugun;familiarekin eta lagunekin egoteko estakurua ona edo txarra ote den;jaiak ohiko formatuan antolatu beharko liratekeen edo beste formatu batean;baina izan gaitezen koherenteak pentsa-tzen eta sentitzen dugunarekin.\nTelebistan agertu da guraso bat esanez bere ahalmenen gainetik dauden opariak erosi dituela seme-alabentzako. Arrazoia: ez daitezen besteak baino gutxiago izan.\nTradizioak markatutako mezutik urruti gaude. Baina ez beste bide bat hartu dugulako. Kontsumoaren eta “agertu nahiaren” tsunamian harrapatuta gaudelako baizik. Denok olatu berean gauden bitartean, denok goxo. Jesus bisitatzera joan ziren artzainen ardiak larrean bezala. Bertan goxo.


Aholkuak - ARTypist\nHonakoak aholku eta erabiltzeko arauak dituzu:\nAriketa bakoitzaren aurretik, lasaitu: Ariketa bakoitza hasi baoni lehen lasai zaudela zihurtatu eta ariketa ondo egiten saia zaitez, ez egin ahal den azkarren. Ordez, egin itzazu poliki eta behar den hatza erabiliz.\nOndo eseri zaitez: Zure bizkar hezurrak eskertuko dizu. Ondo eseritzea beharrezkoa da. Saia zaitez ondo eseritzen etorkizunerako arazoak galeraziko duzu eta. Ordenagailuaren aurrean lana egin edo ikasteko garaian kokapen txar batek bizkarra izorratu dezake.\nAldika atsedena hartu: Lan aldi bakoitzak egunero 15 minutu gutxienez eta ordu bete izan beharko zuen gehienez. Egunen batean ordu bete baino gehiago aritzeko, orduro 10 minutuetako atsedena hartzea komenigarria da.\nAkatsik ez egin! Gogoan izan. Honen arrazoia ulertzenez baduzu, pentsa ezazu akats bat egitean 3 tekla ematen konpontzen duzula! Zineztezina, ez da? pentsa e tekla eman nahi duzula eta nahastu ondoren r sakatu duzula. Ohartu ondoren, ezabatzeko tekla eman, eta akats gehiago ez egiteko polikiago pentsatzen hasten zara, orain e sakatzen duzu. Guztira 3 tekla (r,ezabatu,e = 3 tekla). Eta gainera akatsak egitean kontzentrazioa galtzen duzu eta egiten ari zinenaren aria galtzeko erreztasuna egoten da (azkarrago idazten hasten zarenean hobeto ohartuko zara honetaz).\nMekanografiara itzuliz, Artypist erabiliz azkarrago idazten ikasiko duzu, zure pentsaeraren antzera egitea lortuko duzu. Oraingoz ez izan oso azkar idazten hasteko presarik Kontra esana dirudi baina hasieran lasai hastea komenigarria izaten da, akatsak galerazi eta zura abiadura hobetuko da!\nHatzak teklatuan oharkabe jartzen hasten zarenean eta begiratu gabe idazten hasten zarenean abiadura handitzeko unea izango da. Hori bai, akatsekin kontuz ibili beharko zara oraindik eta asko saiatu beharko zara.


TIR hitzarmen - Wikipedia, entziklopedia askea.\nTIR hitzarmena errepideko garraioko ibilgailuetan nazioarteko merkantzien garraioa errazteko gogoz egiten da. Garraio baldintzak hobetzea haien arteko lankidetza garatzeko funtsezko faktoreetako bat dela kontuan hartuta. Nazioarteko garraioaren alorreko administrazio-izapideak sinplifikatu eta harmonizatzearen alde egitea, batez ere mugetan.\n3 TIR hitzarmena betetzeko baldintzak\nTIR erregimenean garraioa egin ahal izateko, baldintza hauek bete behar dira:\nTIR erregimena erabiltzen duen pertsonak, fisikoak edo juridikoak, garraioak eragindako aduana eta zerga zorra ordainduko duela bermatzen duen "elkarte bermatzailea". Elkarte bermatzaileak Genevan egoitza duen IRUn (Nazioarteko Errepide Garraioen Batasuna) integratuta daude.\nKarga-salgaien motaren murrizketen mende dago.\nIbilgailuak bi 'TIR plaka' ditu, bata aurrealdekoa eta bestea atzekoa.\nGarraiolariak edo gidariak "TIR karnet" bat du, hau da, nazioartean onartutako igarotze-dokumentua.\nTIR "karneta" kargarekin lotuta dago; horrela, koadernoaren jabeak erdi-atoiaren jabea izan behar du.\nJatorriko zein helmugako hitzarmenak TIR hitzarmenak izan behar dute.\nHartzaileak TIR baimendua izan behar du.\nHorrela, TIR hitzarmenak eragiketa ezartzen du bi herrialdetako aduanen arteko garraioan zehar ikuskapena ez dela beharrezkoa bitarteko herrialdeetako aduanetan edo mugan, kamioiak helmugako herrialdera azkarrago iristeko. Erabilera, Europar Batasunetik kanpoko herrialdeetarako da, dagoeneko aduana-batasun batean salgaien zirkulazio librea dago.\nTIR akordioak hainbat abantaila dakartza. Hitzarmen honi esker, aduanan egin beharreko izapideak askoz ere errazagoak eta azkarragoak dira, muga zeharkatzen duen bakoitzean ez baita merkantzia guztia egiaztatu behar. Horrek esan nahi du TIR hitzarmenak aduana-prozedurak murriztea dakarrela, nazioarteko merkataritza bizkortzearekin batera, aduanako zergarik edo zergarik ordaindu behar ez delako.\nAduanako prozedurak murrizteaz gain, TIR hitzarmenak beste hainbat abantaila ditu. Ondoren aipagarrienetako batzuk aipatzen dira:\nMugak igarotzeko prozeduretan koherentzia.\nAseguruetako tasak eta aduana-tasak ordaintzea.\nNazioarteko eragiketa azkarragoak.\nAurretiazko aitorpenak doan egiteko aukera.\nTIR hitzarmena betetzeko baldintzak[aldatu | aldatu iturburu kodea]\nTIR hitzarmena betetzeko baldintzak ondorengoak dira:\nSalgaiak kamioi kualifikatu eta ondo itxian joan behar dira.\nGarraioa TIR aduana berezietan egiten da.\nSalgaiak kargaren zehaztapenak dituen TIR karnet bat du eta oso erabilgarria da merkantzia aduanetatik igarotzeko.\nSalgaiak kamioi batean joan behar dira beti dagokion baimenarekin eta ondo zigilatuta. Ibilgailu horiek aldi baterako inportazioaren objektu gisa hartzen dira eta, beraz, ez dute inolako aduana zergarik ordaintzerik eta ez dute dokumentazio berezirik behar.\nBai ibilgailuak, bai salgaia eramaten duten edukiontziak TIR inskripzioa duten bi plaka emanda aitortu behar dira, aurrealdean eta atzealdean antolatuta.\n↑ (Gaztelaniaz) Convenio TIR. 2020-10-13 (Noiz kontsultatua: 2020-12-17).\n↑ (Gaztelaniaz) «¿Qué es el convenio TIR de transporte?» Academia del transportista 2020-03-25 (Noiz kontsultatua: 2020-12-17).